text:
Yahoze ari mayibobo ariko ubu ni umuvugabutumwa bwiza
Ubu ni ubuhamya bw’umugabo wahoze ari mayibobo yo ku rwego rwo hejuru ariko ubu arahamya ko yakiriye yesu nk’umwami n’umukiza we, ubu akaba ari umuvugabutumwa bwiza
Aha aratangira ubuhamya bwe agira ati:
“Nitwa NZIRORERA Samuel navutse mu mwaka w’1988, mvukira mu karere ka bugesera, muri mwogo ariko nta gihe twahamaze kuko twahise twimukira samuduha
Mu myizerere y’umuryango wanjye ntago bari bakijijwe kuko nakuze mbona banywa inzoga, papa akajya ahora akubita mama mbese nta gakiza kabaga iwacu.
Ubwo twabayeho muri ubwo buzima navuga ko bwari bubi, igihe kigeze papa aza gupfa duhita twimukira samuduha ndobuka ko icyo gihe nari mfite imyaka 18 ariko sinari nzi Imana, ubwo mama nawe yakomeje kunywa inzoga n’itabi ariko ubwo muri iyo myaka mama ntiyavugaga ngo tumwumve kuko hagati aho naje kuva mu ishuri ngeze mu mwaka wa kane w’amashuri abanza, mpita ntangira kwinjira mu ngeso mbi zo kunywa ibiyobyabwenge, itabi, urumogi, kanyaga, inzoga mbega ndagenda ndangirika bikomeye,
Icyo gihe ndabyibuka nari meze nk’ikihebe nanira umubyeyi neza neza, ndibuka igihe kimwe mama yigeze guteka inyama ziryoshye rwose arangije ashyiraho amazi y’ubugari hahita haza abashyitsi ariko basanga ndi gutekera itabi ry’urumogi ubwo mama ansiga aho arambwira ati ucanire ayo mazi nashya usonge ubugari, ubwo natangiye kwarika ndangiza kwarika ubugari nabwo bwashize na za nyama byose ndabimara birashira abandi baraburara.
Ibyo nakoze byo ni byinshi kuko nibye za essence mu ma taxi nkajya kunywa, imyaka mu mirima y’abandi narayibaga, nari narabaye mayibobo yujuje ibyangombwa pe kuko iyo ibigori byabaga byeze, nitwe twabaga aba mbere bo kubisarura, nagiranga imbaraga nyinshi cyane nabaga nuzuye imbaraga z’abadayimoni iyo nabaga maze kunywa urumogi.
Bimwe mu bintu nakoze nkinywa urumogi ni byinshi ariko ndibuka igihe kimwe nagiye ahantu ku ga centre naka ubunyobwa ndarya ndangije sinishyura abasore batanu baza kunkubita ariko ndabaganza ubunyobwa ndabumena, amagi ndayamena ariko icyo gihe Imana yararahankuye kuko bari no kumfunga, ikindi gihe kimwe twafashe akabido ka essence tujya guhakura ubuki ahantu mu ifamu hari hari inzuki zaritsemo, tujyana ibirere dutwika za nzuki kumbiiruhande rwaho hari umwobo w’inzoka noneho turatwika inzuki zivamo dutangira gucukura ubwo inzoka na yo yari yarakaye cyane kuko nagiye kumva numva akantu karasifuye mpindukiye numva utuntu tumeze nk’amazi tunguye mu maso ariko ubwo ni ya nzoka yari inciriye sinabimenya.
Za nzuki nazo zitangira kundya cyane, ubwo inzoka nayo yanciriye abo twari kumwe bakambwira ko ari inzoka yo mu nda inciriye ariko njyewe nkabona bikabije cyane, bene data aho hantu nari mpapfiriye burundu ariko Imana irantabara mbona baranjyanye barangomboza ndakira, ikindi gihe nacyo nanyweye itabi ryinshi ndangije mfata igare ndarinyonga cyane mu gihe ngiye kudepasa imodoka mfata feri y’imbere igare rirankaraga rinkubita hasi abantu bariyamira ngo ndapfuye ariko Imana yaratabaye aho hantu nari mpfuye.
Ndagirango mbwire abantu ko muri ubwo buzima bw’ubupagani nabayemo nahuriyemo n’inzara ikomeye, mu rugo nta cyo kurya, ubuzima burambabaza cyane bikabije.
Igihe cyarageze nkajya numva indirimbo z’Imana nkumva nkunze Imana ariko gukizwa bikananira, igihe kimwe rero njya gusenga bahamagara abihana nanjye ndagenda ndihana, mu byukuri kimwe mu byaha bikomeye najyaga nkora harimo icyaha cyo kwikinisha cyari cyarananiye burundu, mu byukuri sinanjyaga nsambana ariko narikinishaga biteye ubwoba, nyuma yo kwihana nkatura nahise nakira Yesu nk’umwami n’umukiza wanjye, kuva ubwo ntangira gusenga Imana, itangira kumbwira ko izankorera ubukwe bwiza.
Abantu benshi bajyabibaza niba umuntu wabayeho muri ubwo buzima ajya avamo umukristo muzima ariko ukuri mfite nuko nakijijwe rwose kuko nkimara gukizwa Imana yampinduriye inshuti, mu muryango barabimenya, mama wanjye anezezwa no kubona dukijijwe,ubwo nahise ntangira gukora akazi ko gukora ama jardins ntangira kubona amafaranga gutyo.
Mu byukuri iyo namaraga kunywa urumogi numvaga mfite amahoro ariko ayo nabonye maze gukizwa aratandukanye cyane ni yayandi atemba nk’uruzi, yayandi umuntu abona atabanje kunywa ibiyobyabwenge, Imana yaje kungirira neza rero impa kwambara neza, irangije inyubakira urugo rwiza ndetse iduha n’umwana mwiza w’umukobwa ubu turashima Imana.”
Amen.
Liliane [email protected]


c: text/html

text:
Ni ukubera iki abantu bo mu gitabo cy'Intangiriro babagaho imyaka myinshi cyane?
Ikibazo: Ni ukubera iki abantu bo mu gitabo cy'Intangiriro babagaho imyaka myinshi cyane?
Igisubizo: Biracyari iyobera uburyo abantu bo mu gitabo cy'Intangiriro babagaho imyaka myinshi cyane. Hari impaka nyinshi kuri iyi ngingo, hagati y'abahanga muri Bibiliya. Urugero, mu Intangiriro 5 tuhasoma urubyaro rwa Adamu rwakomotsemo Mesiya, benshi bafata nk'aho rwubahaga Imana. Bamwe bakeka ko Imana yahaye uru rubyaro umugisha udasanzwe kubera kuyubaha no gukiranuka kwarwo. Nubwo ibi bishoboka, ntaho Bibiliya ivuga aho Imana yahaye umugisha wo kubaho ubuzima burebure abavugwa mu Intangiriro 5. Ikindi kandi, uretse Enoki nta wundi Bibiliya ivuga ko yari umukiranutsi muri abo. Nuko rero, birashoboka ko abantu bose b'icyo gihe babagaho imyaka myinshi. Hari impamvu nyinshi zishobora kuba zarabiteraga.
Intangiriro 1:6-7 havuga amazi yari hejuru y'isanzure, ni ukuvuga ko hari ikiyaga cyari kibumbye isi. Bene ayo mazi yari kuba ayungurura imirasire myinshi itari myiza itugeraho ubu. Bigaragara ko imibereho rero yari kuba ari myiza. Intangiriro 7:11 hatubwira ko umwuzure w'igihe cya Nowa utangira, ayo mazi yari hejuru y'isanzure yagomorewe ku butaka, bikaba byarahinduye iyo mibereho myiza yatangaga. Kandi koko, gereranya imyaka yo kubaho kw'aba mbere y'umwuzure (Intangiriro 5:1-32) n'aba nyuma yawo (Intangiriro 11:10-32): nyuma y'umwuzure, imyaka yo kubaho yaragabanutse bidasanzwe.
Ikindi twakwibuka nuko nyuma y'imbyaro nke zakurikiye Adamu, abantu bari baratangiye kugira inenge muri gakondo y'amaraso. Adamu na Eva baremwe batagira inenge. Ibyari byo byose baremanywe kutarwara. Ababakomotseho bagombye kuba baragize kuri uwo murage, ariko mu buryo butuzuye. Nyuma yo gucumura, uwo murage w'ubuziranenge wagiye uyoyoka, abantu batangira kugenda barwaragurika. Ibi bikaba byaranateye gusaza kwihuse.
English
Ni ukubera iki abantu bo mu gitabo cy'Intangiriro babagaho imyaka myinshi cyane?

robotstxt: allowed

filter: keep


text:
Agatsiko kigometse ku itorero rya EDNTR kasenyutse
Urwanira inkota itariye imuca intoke. Ibi birava kugatsiko ka Twagirimana Charles kananiwe kumvikana. Ibi bisa nka RNC ya Kayumba na Rudasingwa barwanyaga Leta ya Kigali none bakaba bashwanye bakazimuranya. Niba abanzi b’u Rwanda bashwanye nab’itorero rya EDNTR bakaba basubiranyemo harakorwa iki ngo haboneke umutekano umunyarwanda ahimbaze UWITEKA atekanye.
Twagirimana Charles amasheke atazigamiye yatumye yamburwa inkoni y'ububishopo
Imana irema umuntu ikamuha ubwenge bwubaka. Satani iyo ikuyoboye urangira uri mu kimwaro.Inkuru ibaye kimomo ko agatsiko kari karigometse ku itorero rya EDNTR kamaze gusenyuka.
Amakuru ava ku mpande zari zariyemeje gusenya itorero rya EDNTR ni uko ubu Twagirimana Charles wari wagizwe ikiraro nawe akabeshyako azateza akaduruvayo nka kakandi Lt Col Lenzaho yateje abeshya ko Inyenzi nkotanyi zageze mu mujyi wa Kigali byamurangiranye.
Twagirimana Charles we ubwe ntazi iyo ava niyo ajya. Iteka tubereka amakosa akorwa na Twagirimana Charles ,ariko yitwikiriye bamwe mu bantu bagiye bananirana mu yandi madini. Amwe mu makuru dukesha bamwe mu bakirisitu b’itorero rya EDNTR aremeza ko Twagirimana Charles yagiriwe inama na Ndangiza John usinzwe akanama nkemurampaka mu itorero rya ADEPR kugirango ateze akavuyo akoresha amanama atemewe n’amategeko. Ibi rero byari bigamije kunaniza abakirisitu b’itorero rya EDNTR. Amakuru dukura mu bizerwa b’itorero rya ADEPR ngo bamwe mu bakozi babo cyangwa n’abandi bafitemo inshingano ko aribo bayobowe na Ndangiza John kugirango babohoze itorero rya EDNTR.
Apotre Gitwaza wa AER yamagnye abavogera EDNTR
Ibi rero bisa nkaho byabananiye. Baje kugira inama Twagirimana bifashishije Gitifu w’umurenge wa Gatenga bafunga urusengero. Aha rero ntibyabahiriye kuko ubuyobozi bw’akarere ka Kicukiro bwaje gutesha agaciro amanyanga ya Manevure bamutegeka gufungura urusengero.
Twagirimana Charles kuko yabaye muri ADEPR mbere yuko aza muri EDNTR yaragiye azana abandi bananiranye aribo: Buhigiro John,Nigamakwandi Augustin,Cyizibera,Dieudonne ari naho bakorera inama muri Restourant ye Nyabugogo mu mashyirahamwe Philibert,Mucyo,Kayitare Vedaste we akaba yarigeze kwirukanwa muri ADEPR igihe cya Rev Pasteur Usabwimana Samuel. Ubu rero biravugwa ko Twagirimana akomeje gushakisha n’abandi muri ADEPR ngo baze babohoze EDNTR.
Ikindi gikomeje kuvugwa ni uko Twagirimana Charles afatanije na Rwamunyana Etienne bo batangiye kugira ubwoba. Umwe wo mugatsiko ka Twagirimana twaganiriye akanga ko amazina ye yatangazwa kubera impamvu z’umutekano we ngo bariya bose bazi ko bazigabanya amafaranga miliyoni makumyabili n’enye ziri muri Cogebanque kuri konte ya EDNTR.Aha rero bakamye ikimasa kuko amafaranga ubuyobozi bw’itorero rya EDNTR nibwo buyafiteho ububasha. Ibi bitangazwa mu gihe Twagirimana Charles yari yarabeshye Ndangiza na Buhigiro ko konte yafunzwe ikindi bazayigabanya nyuma yimanza bashoyemo itorero.
RGB nitange ishusho y'ikibazo cya EDNTR uko cyakemuka
Inshuti za hafi za Twagirimana zadutangarije ko ngo Buhigiro John yabwiye kiriya kiraro cyabo ko niba konte yarafunguwe batazashobokana n’amafaranga yabo bashoye bajya guteza akavuyo Rusizi na Nyamasheke.Umwe mubitandukanije na kariya gatsiko aganira n’ikinyamakuru ingenzinyayo .com akanga ko amazina ye yatangazwa ,yadutangarije ko no kwa Dieudonne bajyaga bakorera inama inzego zishinzwe umutekano zabamaganye kuko ibyo bakora bitemewe. Andi makuru twakuye mubizerwa ba AER impuzamatorero ibarirwamo EDNTR ngo babonye urwandiko rusaba ADEPR kubuza abantu bayo kuyovogera.
Aha rero bamwe mu bakozi ba AER bakaba batarafata icyemezo kuko bashobora kubona impano yabitugukwaha cyangwa yabituga bibiliya ,maze bakirengagiza ikibazo cy’ itorero rya EDNTR.Ahandi havuzwemo indi nkuru ni muri CPR naho habarizwamo itorero rya ADEPR nabo bagomba kutazaha agaciro ikibazo cya EDNTR.
Ntagitangaza kuko CPR ho bakiriye bitugukwaha kera kuko ngo EDNTR yabaregeye Rugubira Theophil wasengeye Twagirimana Charles mu kabala mu mujyi wa Muhanga.
Aha rero Rugubira yaregwaga ko yagize Twagirimana Charles Bishop wa EDNTR kandi yarirukanywe. Bamwe mu basenyeri cyangwa abapasiteri kubera gutatira inshingano barenganya bagenzi babo ,ninayo mpamvu mu matorero amwe n’amwe ahoramo induru. AER na CPR biratungwa agatoki ko bakomeje kwirengagiza ikibazo cy’agatsiko ka Twagirimana Charles gakomeje guteza akaduruvayo. Niba izi mpuzamatorero zigize bantibindeba kubera bitugukwaha RGB yo nk’ishinzwe amadini ntiyatabara amazi atararenga inkombe.Kimenyi Claude


text:
Ariko bajye babafata bitaribyagera kure ibibintu biba mubaturage babihwihwisa nk’urugero :1-uyu wari umunyamabanga w’akarere kanyamagabe yeguye bivugwako harimo ibibazo byo kwiba Leta .
2.Nkubu ibibazo biri guterwa na Mayor Habitegeko wa Nyaruguru har’umuntu numwe ugenda , uvuka cyangwa uturange Naka Karere utabizi ???rwose mujye mudufasha gukumira ibibyaha bitaraba cg bitaragera Kure. Abanyarwanda tumaze kumenya ibiranga Umuyobozi mwiza rwose mudukemurire ibibazo.
Bagere na Nyaruguru naho ibyaho birakabije, meya na gitifu bahari baragatwika, ubusahuzi, itoteza nitonesha byabo ngobisahurire akarere nibyo bimakaje!! 90% byabakozi murutu turere twibibazo usanga bariho kuburyo bwabaringa kdi ugasanga aribo bimakazwa imbere muri byose abandi bakandamizwa bagatotezwa baragizwe abadashoboye xg ibicibwa


text:
Nkubwije ukuri nta yindi baruwa yigeze ibaho itomoye nkuko iyi uyu musaza Bob Phillips w’imyaka 87 y’amavuko yandikiye umufasha we Gail mu gihe bari bizihije isabukuru y’imyaka 61 babana,Bob akaba yanditse iyi baruwa kugira ngo agire umunsi mwiza,Nawe isomere ubundi wumve iby’abasaza basazanye urukundo.
Mukundwa Gail,
Mpora ndeba amafoto yo mubinyamakuru bitandukanye nshakisha niba hari cyangwa hazabaho uw’igikundiro nkawe,ibi nabitangiye kuva ku italiki 27 Kamena 1953,kugeza ubu,ariko namaze kubona igisubizo,Ntawe kandi nta nuzabaho iwajye uzigera agira urukundo nku rwawe,kuko mu bukwe bwacu wagaragaraga mu yindi shusho nziza ntigeze mbona mu buzima bwajye kugeza nanubu ntarabonana undi,kandi ikigaragara cy’ukuri nuko na nubu ariko ukiri.
Isabukuru nziza buryohe bw’umutima wajye,wandemeye ibyishimo kandi nanubu nkifite kubera wowe,ndetse wangize n’umugabo w’icyubahiro buri umwe wese atapfa kuba,nakwifuza ko unyemereye twakongera tugasezerana bundi bushya,kandi ndizera ko no mwijuru tuzakomerezayo ubundi buzima jye nawe.
Yari ugukunda by’ukuri kandi uhora akwifuriza n’umunezero w’iteka Bob Phillips.
Dore ibaruwa nziza y’urukundo umusaza w’imyaka 87 y’amavuko yandikiye umugore we
Nkubwije ukuri nta yindi baruwa yigeze ibaho itomoye nkuko iyi uyu musaza Bob Phillips w’imyaka 87 y’amavuko yandikiye umufasha we Gail mu gihe bari bizihije isabukuru y’imyaka 61 babana,Bob akaba yanditse iyi baruwa kugira ngo agire umunsi mwiza,Nawe isomere ubundi wumve iby’abasaza basazanye urukundo.


text:
Ap Paul Gitwaza ahamya ko ari impano y’Imana ku gihugu cy’u Rwanda, ku karere, muri Afurika ndetse no ku isi muri Rusange.
Yabitangarije mu isengesho risoza umwaka 2017, ryabaye mu ijoro ryo kuwa 31 Ukuboza rishyira tariki ya 1 Mutarama 2017, ryabereye ku cyicaro cya Zion Temple giherereye mu Gatenga.
Muri iri sengesho Ap Gitwaza avuga ko mu 2017 yahuye n’ibihe bitamworoheye byanashoboraga gutuma atandukana burundu na Zion Temple abereye umushumba, ariko Imana iramufasha irabimutsindira.
Ibi ngo byamuhamirije ko nta Kabuza ari Impano y’Imana ku Rwanda, mu Karere, muri Afurika ndetse no ku isi muri rusange.
Yagize ati” Kuva natangira uyu murimo nawutangiranye intambara. Ariko iz’uyu mwaka zari zikomeye cyane. Nkaba mbashimira ko mwabanye nanjye mukanshyigikira n’umuryango wanjye, Imana ibahe umugisha cyane.”
Yakomeje agira ati” Umugambi wa Satani wari uwo kugira ngo mve muri iki gihugu ngende. Kandi ibintu byose bituma nari bugende byari biteguye. Aho nagombaga kugana hari hahari ndetse n’imirimo mishya nari bugemo yari iteguye. Ariko ibi ntabwo byari ubushake bw’Imana”.
AP Gitwaza yavuze ko atigeze arwanira kuba mu Rwanda, ngo kuko afite henshi yashoboraga kuba, ndetse afite n’ibyangombwa bimubesha mu bindi bihugu.
Ati” Umuryango wanjye utuye muri Amerika ndetse tuhafite ibyangombwa bituma tuhaba, kandi tubayeho neza. Ntabwo byari bingoye kugenda kuko imiryango irenga 1000 yari ifunguye.”
Yungamo ati” Icyo si cyo Imana yashakaga. Icyo yashakaga ni ukubana namwe, nkaguma mu Rwanda nkayikorera. Kuba mu Rwanda ni umuhamagaro ni cyo Imana yansabye.
Abantu bamvuga byinshi ariko ntibanzi, kandi namwe ntimunzi neza. Ndi Impano y’imana kuri iki gihugu, ndi Impano y’Imana muri aka karere, ndi Impano y’Imana muri Afurika, ndi n’Impano y’Imana ku isi hose.”
Ap Gitwaza avuga ko mu mwaka wa 2017 yagize ibibazo mu rugo rwe, akagira ibibazo mu rusengero ndetse akanabigirana no mu buyobozi bw’Igihugu, agashima Imana ko yamukomeje akabasha kubivamo amahoro.
Ap Gitwaza ntiyorohewe na bamwe mu bashumba bari bashinzwe itorero rya Zion Temple mu Burayi, aho bamwe bari bararihinduriya amazina bashaka kurigira iryabo burundu.
Ibi byatumye Gitwaza akoresha imbaraga zikomeye mu kuzahura Itorero, ndetse anirukana burundu abo bashumba, kugira ngo agarure umwuka mwiza mu itorero rya Zion Temple.


text:
BAKAME IHENDA UBWENGE IZINDI NYAMASWA
Bakame n’inzovu byatumiwe mu bukwe, maze birabyina cyane, bakame irusha inzovu kubyina. Inzovu ibaza bakame iti : kubyina neza wabikuye he ? Bakame irayisubiza iti : urora nabuzwa n’iki kubyina neza ? Nanjye kera nari mbyibushye nkawe, nuko data yambaze. Yafashe icyuma, amara yo mu nda arayagabanya, amatako n’amaguru arabisusura ni uko mba aka gasore urora. Inzovu irayisubiza iti: Ngaho nanjye mbaga. Igihe uba umbaga ndaza gushinyiriza ne gutaka nk’ibigwari, ntiha amenyo ya rubanda. Nuko Bakame ifata icyuma iyibaga amatako n’amaguru inyama izishyira mu gicuba irabika ngo ijye ibona icyo irya. Bakame imaze kuyibaga, inzovu yitura hasi ! Bakame iti : umva rero mugenzi wanjye ejo uzantumeho umuntu, aze kuzana umuti iwanjye wo kukomora. Bukeye inzovu ituma inturo. Inturo iragenda no kwa bakame iti : inzovu intumye kuyizanira umuti. Bakame irayisubiza iti : nari nshyize agacuma mu muryango n’inkoni, nje kuwumuha, gwino twicare twice umwaku. Bakame iyiha kuri za nyama yabaze ku nzovu, zirarya zirijuta. Zimaze kurya, inturo irayibaza iti : mbe sha Baka, akaboga karyoshye gatya ugakura he ? Bakame irayisubiza iti: hirya hariya hari agakombe, ni ho mpahira, nkagira inyamaswa nica n’izincika, ngwino tujyane guhiga ako kaboga, umuti turaba tuwushaka nyuma. Ubwo turi babiri, ngwino tujyeyo, ndajya mvumbura inyamaswa na we uzitange. Biragenda. Zihageze Bakame ibwira inturo iti: uhame aha ngaha, maze wicare uhumirize, ni wumva mvuze ngo uratange, utange. Bakame iragenda, igeze kumugina wari haruguru, ihirika ikibuye kinini iti: ngaho nturo uratange.
Inturo igize ngo irakebuka, ikibuye kiyituraho irapfa. Bakame iraza iti: mbonye inyama niririrwa uyu munsi. Bukeye inzovu ituma intare kuri Bakame iti: Intumwa nakoherereje ntiwayibonye, ko yagiye muti-wamperezayo? Intare irongera iti: Ngo yoherereze umuti yarembye. Ngo kandi niba utawubonye uyoherereze uruhu rwamabuno yayo yikinge isazi zirayirembeje. Bakame iti: Umuti nawuhaye Nturo, ubu narinzi ko yawushyikirije Nzovu. Niba aruko byagenze reka nze tujyane gushaka undi. Irongera iti : Mbere yo kujyenda reka tubanze twice umwaku. Bakame izana kuri za nyama yabaze ku nturo, zirarya zirijuta. Zimaze kurya ,intare irayibaza iti: uhahira he sha, kugirango nanjye menye aho nzanjya kwihahira akaboga nkaka? Bakame irayisubiza iti: hirya hariya hari igikombe ni ho mpahira maze nkagira izo nica n’izincika, ariko ubwo turi babiri, ndanjya mvumbura na we utange. Nuko ziragenda zigera kuri cya gikombe Bakame ihahiramwo. Bakame ibwira intare iti: uhame ahangaha, uhumirize, niwumva mvuze ngo uratange utange. Bakame iragenda maze ihirika ikibuye kinini, iti: ngaho ntare uratange.
Nuko Intare itega igitwe. Ikibuye Bakame ihiritse karaza kiyikubitaho kirayica. Intare imaze gupfa, Bakame iraza ,isanze intare yapfuye, irebye n’inyama zo kugikanu cyayo iti: Imboga za none zo nagahebuzo. Inzovu itegereje ko intare igaruka igahebura, yigira inama yo kohereza ingwe iyibwira iti: Izi ntumwa zanjye ziranyobeye. Mbere nohereje inturo irahera, ejo nohereje intare none nayo iraheze. Wa ngwe we, nsanzwe nzi ko uri umugaragu mwiza kandi uzi kunyaruka. Jya kumbariza Bakame niba atarabonye intumwa namutumyeho cyangwa se niba ari umuti yabuze. Uti: Ibyaribyobyose ararembye, ukore ibishoboka byose, umwohehereze umuti. Ingwe ikibyumva irirasa no kwa Bakame. Ikihagera irayibwira iti: Inzovu irantumye ngo Mwana wa mama, mwari mwarabanye neza none agiye gupfa azize kurya wamugize. Ingwe yungamwo iti: Mpa uwo muti nywunyarukane ntasanga inzovu yapfuye tukaba tuyihemukiye twese.
Bakame irayisubiza iti: umuti nywukura kure, reka tubanze dushake icyo dufungura, tubone kujyenda. Nuko Bakame ijyana ingwe ku musozi muremure, iyisiga munsi y’uwo musozi igira iti: Hariya hejuru niho haba udukoko njyiye kuduhiga. Ningira ako mvumbura, ndagatangatanga nkerekeze aho uri hanyuma nguhamagare nti: Uraberwe.Ubwo numara kunyumva, ugarame utege amajanja nikiza uhite ugicakira. Ingwe ibonye bakame igiye iribwira iti:arararara! Mpumirize ntazi icyo yohereje! Nuko irisinziriza ariko ijisho rimwe rirunguruka. Bakame ikomye akamo iti: uratange uratange, yangwe noneho irarikanura. Ibonye ari ikibuye kigistyogogo, gihorera kiyisanga, irizibukira gikomeza mukabande. Nuko ingwe irongera irigwangaza ndetse irihwereza. Bakame iraza, irahamagara iti: Yewe wa ngwe we n’amahoro? Ingwe iti: ce! Bakame ibanga ingata yikorera ingwe yibwirako ari intumbi yayo yikoreye. Igeze hirya ingwe iyikubita urwara. Bakame iratura iti: ubanza iyi ntumbi intozi zayitondagiye. Ifashije hasi intozi irazibura, irongera irikorera. Bakame iragenda, itararenga umutaru ihura nindi bakame irayibwira iti: Enda nyakira, mwana wa ma. Indi irayakira. Ikiyigeza ku mutwe, ingwe iyikubita urwara. Bakame yikoreye ibwira nyirumuzigo iti: Uru ruboho rwawe nibwoko ki, ko numva rufite amahwa! Irongera iti: Enda subirana ibyawe. Bakame bene umuzigo irayisubiza iti: Ntamugabo usubira kucyo yatanze, ijyanire wirire. Imaze kuvuga ityo irigurukira iti: Nyamunsi ntiyapfuye ni ukwisinziriza, nuko yiruka ubutarora inyuma. Aho bigereye aho, ingwe irasimbuka yitera hasi ibwira bakame bari bayikoreye iti: Gashahurwe, ntubona ko mwene wanyu aguhenze ubwenge. Nuko iyikubita urwara irayica irayirya. Irangije iribwira iti: Yambwa yansize turashyira tubonane. Nuko iriruka isubira kwa Bakame yatumweho na nzovu. Ihageze irahamagara iti: Yemwe kwa bakame. Ibuze uyisubiza iti: Ntikarahagera ka kavuna muheto. Nuko ingwe yinjira kwa Bakame iricara iti: Karashyira kaze tubonane.
Nuko Bakame iratinda irataha. Igeze imbere yinzu yayo yumva ifite ubwoba irahamagara iti: Nzu yanjye nzu yanjye! Imaze akanya yungamo iti: Iyi nzu yanjye ko najyaga nyihamagara ikanyitaba ,ubu none ho yabaye ite! Yongeye guhamagara ubwa gatatu, ingwe irayitaba . Bakame iyumvise iti: Kagwe uwabusa, inzu yitabye ryari! Nguko uko Bakame yarushije amayeri izo nyamaswa zose. Yariye inzovu n’inturo n’intare kandi yikura mu nzara zingwe kumayeri. Si jye wahera hahera inzovu yemeye kubagwa ngo irashaka kumenya kubyina.


text:
Ubwo Ishyaka riharanira ukwishyira ukizana kwa muntu –PL, ryakomezaga igikorwa cyo kwamamaza abakandida baryo bahatanira kuba abadepite, ryemereye abanyarubavu na Rutsiro ko nibariha amajwi rizabashyiriraho Banki n’ikigega byihariye ku buhinzi n’ubworozi.
Ku wa gatanu tariki ya 17 Kanama 2018, ubwo PL yari mu karere ka Rubavu ku kibuga cya Nengo, Hon. Mukabalisa Donatila uyobora iri shyaka, akaba anayoboye urutonde rw’abakandida baryo, ababwira gahunda PL ibafitiye, yababwiye ko bazashyira ingufu mu kwita ku munyarwanda, aho ibikorwa byose buri wese agomba kubigira mo uruhare kandi bikamuzanira inyungu.
Yagize ati “Dufite gahunda yo guteza imbere imibereho y’umunyarwanda, aho ibikorwa byose bizajya biremuba kandi akabigiramo uruhare, ndetse bikamuzanira inyungu kugira ngo arusheho kubaho neza.”
Yakomeje avuga ko bazabashyiriraho uburyo bwo guteza imbere imirimo yabo irimo ubuhinzi, kuko aribwo butunze benshi mu batuye aka karere.
Ati “Turabizi ko Rubavu mutunzwe ahanini n’ubuhinzi n’ubworozi. Turashaka nimudutora, tuzashyiraho gahunda yo kuborohereza nk’uko umuntu agira ubwishingizi ku buzima, ku mitungo ye; turashaka kuzashyiraho ikigega cy’ubuhinzi kikazajya kibagoboka, tugashyiraho Banki yihariye y’Ubuhinzi kugira ngo mujye mubona inguzanyo muteze imbere umwuga wanyu.”
Iki gikorwa cyakomereje mu murenge wa Mushubati ho mu karere ka Rutsiro mu ntara y’Iburengerazuba.
Umwe mu baturage baganiye na Panorama yavuze ko bashimye gahunda ya PL cyane iyo guteza imbere urubyiruko.
Yagize ati “nkanjye nk’urubyiruko nacikirije amashuri, ariko kuba bavuga ko bazadushyiriraho amashuri y’imyuga ni ibintu byiza cyane, nta kizambuza kubatora dore ko ngo bazadushyiriraho na Banki izajya ituguriza tugahinga. Ni ibintu byiza cyane.”
Ishyaka PL rishoje icyumweru cya mbere cyo kwiyamamaza rigiye mu turere umunani two mu ntara z’Amajyepfo, Amajyaruguru ndetse n’Uburengerazuba.
Raoul Nshungu


text:
Ese muby’ukuri ni nde ukwiye gukizwa?
Kristo yatwishyuriye igiciro cy’agakiza kacu rimwe rizima . Urupfu rwe ku musaraba, n’amaraso ye yameneye ku musaraba yashoboye kuduha imbabazi z’ibyaha byacu, kuzuka kwe kuduha ibyiringiro by’iteka kubazamwizera bose.
Asoza ubutumwa bwe hano ku isi( igihe yamanikwaga ku musaraba), tuhasanga agirana ikiganiro n’umwe mu bagome wari ubambanwe na we iruhande rwe. Iyo dusomye muri Luka 23:39-43, hatwemezako buri muntu ashobora gukizwa na Kristo.
“Umwe muri abo bagome babambwe aramutuka ati “Si wowe Kristo? Ngaho ikize natwe udukize.” Ariko uwa kabiri amusubiza amucyaha ati “No kūbaha Imana ntuyubaha, uri mu rubanza rumwe n’urwe? Twebweho duhowe ukuri, tukaba twituwe ibihwanye n’ibyo twakoze, ariko uyu nta kibi yakoze.”
Nuko abwira Yesu ati “Mwami, uzanyibuke ubwo uzazira mu bwami bwawe.” Aramusubiza ati “Ndakubwira ukuri, yuko uyu munsi turi bubane muri Paradiso.” (uka 23:39-43)
Abenshi muri twe twibagirwa ko twabonye agakiza binyuze mu murimo Kristo yarangije, bidatewe nuko twakiranutse, tukibagirwa ko nta muntu n’umwe wakiranukaga imbere y’Imana.
“Imana yarebye abantu iri mu ijuru, Kugira ngo imenye yuko harimo abanyabwenge bashaka Imana. Bose basubiye inyuma, Bose bandurijwe hamwe, Nta wukora ibyiza n’umwe.”(Zaburi53:3-4)
Igisubizo Yesu yahaye uwo mugome, kiratwereka ko uko twaba dukiranirwa kose, igihe tumwizeye tukihana ibyaha byacu dushobora gukizwa. Uyu mugome wari ubambwe iruhande rwa Yesu, aho kugirango avuge nk’uko mugenzi we yavuze, ahubwo yahamije n’umunwa we ko Kristo atarakwiriye igihano yahawe kuko ntakibi yakoze. Yatuye ko igihano yahawe yari agikwiye (umugome) asaba Yesu kumubabarira ibyaha bye.
Ni gute yakijijwe?
“Mwami, uzanyibuke ubwo uzazira mu bwami bwawe.”
Uyu mugome yemeye ibyaha bye, ntiyashatse kubihakana. Ahubwo yemezako Kristo atakoze icyaha n’ubwo yahanwe, yagaragaje kwizera Kristo, avugako afite ubwami buri mu ijuru. Muby’ukuri yemeye Yesu nk’umwami we.
Nshuti, mu gahe gato cyane , turabona ko ubutumwa bwiza bwa Yesu Kristo bwahinduye umutima n’ubwenge bw’igisambo. Tuhasanga ubugwaneza bwa Yesu yemera kumubabarira ibyaha bye. Mu by’ukuri , umuntu wese ashobora gukizwa na Kristo igihe cyose amwizeye, akihana ibyaha bye.
Bakristo, mu gitabo cy’Abaroma hatubwirako agakiza ari ak’abantu bose batuza akanwa kabo ko Yesu ari Umwami:
“Niwatuza akanwa kawe yuko Yesu ari Umwami, ukizera mu mutima wawe yuko Imana yamuzuye uzakizwa”(Abaroma10:9)
Sophie @agakiza.org


text:
Hari icyo waba uzi ku ba mediyani?
Abrahamu yari afite abahungu biyongera kuri Isaka (kuri Sara) na Ishmael (kuri Hagari). Yari afite abahungu batandatu kuri Ketura, umugore yashatse nyuma y’uko umugore we Sara apfuye aribo: Zimurani, Yokishani, Medani, Midiani, Yishibaki, na Shuwa (itang 25:2). Abamidiani ni urubyaro rukomoka kuri Midiani umuhungu wa Abrahamu, mbese ni abuzukuru be. Bari batuye mu bihugu by’iburasirazuba (itang 25:6).
Igihe Mose yahungaga umujinya wa Pharaon, yagiye i Midiyani (kuva 2:15). Agezeyo, Mose yaharongoye umugore witwa Zipora, maze akorera sebukwe Yetiro, aba umushumba w’amatungu ye imyaka mirongo ine. Kuba Yetiro yari umutambyi w’i Midiyani (kuva 2:16) byerekana ko Abamidiyani byibura mu gihe cya Mose bari bakibuka Imana ya se Abrahamu (kuva 18). Igihe Mose yarimo soza iminsi ye i Midiyani, Imana yaramubonekereye i Midiyani imuha inshingano gukura abisrael mu buretwa bwo muri Egiputa (kuva 3—4).
Igihe abisrael bajya kugenda inzira y’ubutayu bajya I Canaan,Mose yasabye Hobabu, muramu we w’umumidiyani, ko bajyana akajya abafasha kubamba amahema (kubara 10:29). Hanyuma rero uyu mubano w’Abamidiyani n’Abisrael watangiye kuzamo ikibazo aho Abamidiyani bahuje imbaraga n’abamowabu ngo boshye Balaamu avume abisrael (kubara 22). Hanyuma, igihe Israel iyobejwe na Bayari y’i Pewori ndetse bakanasambana n’abagore b’Abamowabu (kubara 25), Harimo n’umugore w’umumidiyanikazi (kubara 25:6). Nicyo cyatumye Uwiteka abwira Mose ati “Girira Abamidiyani nk’ababisha ubice, kuko biyerekanishije ko ari ababisha banyu kubohesha uburiganya mu by’I Pewori no kubya Kozibi mushiki wabo, umukobwa w’umutware w’Abamidiyani wishwe ku munsi wa mugiga, yazanywe n’iby’I Pewori” (kubara 25:17–19). Maze Abisrael batera Abamidiyani kuko bari bamaze kuba abanzi babo (kubara 31). FAbami batanu b’Abamidiyani baricwaive, ndetse na Balaamu apfira muri iyo ntambara (kubara 31:8). Urwo rugamba nirwo rwabaye urwanyuma Mose ari umuyobozi w’Abisrael.
Mu gihe cy’abacamanza, “Abamidiyani, Abamaleke n’andi moko y’iburasirazuba bakabatera bakanabasiribangira imyaka (Abac 6:3). Abamidiyani bakensheje Abisrael cyane maze batakambira Imana”. Imana yumva gutaka kwabo ibahagurukiriza Gideyoni ngo ababere umutabazi. Hamwe n’abantu Magana atatu gusa, Gideyoni anesha ingabo z’Abamidiyani nubwo zarutaga umusenyi wo ku nyanja ubwinshi. Imana yarabarwaniriye ibaha gutsinda Abamidiyani.
Amatka y’Abamidiyani asa n’arangirira aha nkuko biblia ibigaragaza gusa twongera kubabona muri (zab 83:9; na Yesay 10:26) aho bagaragaza uko Imana yatanze intsinzi y’abisrael ku bamidiyani. Ahandi ni mu buhanuzi bwahanuriraga igihugu cya Israel kuza kw’ubwami bwa Mensiya “Amashyo y’ingamiya azakudendezaho, ingamiya nto z’I Midiyani n’iza Efa. Zose zizaba ziturutse i Sheba, zizaba zihetse izahabu n’imibavu zerekana ishimwe y’Uwiteka” (Yesay 60:6).
BYIRINGIRO Jean Dominique


text:
Yanyijeje urukundo ku rubuga nkoranyambaga simenye ko ari irari rimugenza nsigara ndirira mu myotsi, mwitonde
Mu rwego rwo kwakira ubuhamya no kugishishiriza inama, NONAHA.com, dukunze kwakira ibitekerezo by’abantu batandukanye, kuri iyi nshuro dufite umutanga buhamya unahwitura bagenzi be kwihutira kwagwa mu mutego w’abantu batandukanye bahurira ku mbuga nkoranyambaga bagashukishanya amafoto, bakubakira urukundo kuri izo mbuga ugasanga bahuye bihutira mu mico mibi kuko ibiganiro bagirana biba byuzuye irari n’ibishegu.
Yatwandikiye agira ati’’ Ndi umukobwa w’uburanga, natangiye ntazi ibyo gukoresha imbuga nkoranya mbaga, gusa nyuma bagenda babinkundisha banambwira ko kuba ntabikoresha ari ubunyamusozi, naje kugura agatelefoni gakoresha facebook, ndanayifungura, nshyira ho n’udufoto maze abasore bakanyaka ubucuti ntanabazi, mbanza kujya mbihorera gusa nyuma nkumva nta kibazo, mu gihe gito nari maze kugira inshuti hafi ibihumbi bine, ziganjemo abasore, bagakunda kunyandikira, ubutumwa bukaba uruhuri, nabona umwanya kakaba ari akazi gakomeye ko gusubiza ubutumwa, naje guhatwa ubutumwa n’umuntu utarambona, nanjye ntazi, gusa yambwiraga ko ari uwo muri Kigali, njye mva mu Ntara(twirinze kuyivuga ku bw’ubusabe bwe), ubwo kubera uburambe yandushaga n’amagambo anyizeza ibitangaza, yatangiye gutuma mburira umwanya uwankundaga nabonaga by’ukuri. Twabishwaniye kenshi nkamwiyama akanyinginga, birangira munanije abivamo, numvaga muruhutse simenye ko ntangiye kugana inzira mbi.’’
Bamwe bakundanira ku mbuga nkoranyambaga bagahuzwa no gusambana
Yakomeje agira ati” Uwo musore yanganirizaga ibiganiro byibanda mu buriri, numva mfite ipfunwe birangira nanjye nirekuye, akambaza, uko nteye, nkamuha amafoto yemwe rimwe na rimwe akanyugushya akampa ayo yambaye utwenda tw’imbere nanjye nkayamuha, gusa namuhakaniye kuzamuha iyo nambaye buri buri(ubusa). Yanyatse urukundo musaba ko twahura mbere ya byose, akomeza guhatiriza kugeza angamburuje, tuba Cherie, Chouchou tutaranahura, ubujiji bwari bwarampumye amaso, akanyemeza uburyo ngomba kubana nawe, mbese ngo njye mutinyuka mufate nk’umugabo wanjye, ubundi si ukumpata ibiganiro byo mu buriri yivayo, nanjye nkumva natwawe, nkumva nta mugabo nkawe nabona wanshimisha nka we.’’
“Twaje guhura ku munsi w’abakundanye uyu mwaka twenda kurangiza,kuko twari twarahnye numero za telefoni, numvaga ntamwishisha, twakoze nk’iby’umugore n’umugabo karahava, nkajya njyayo uko nishakiye, gusa nkabona uretse ibyo twakoraga, nta rundi rukundo yari amfitiye kuko nta kandi gashinga yanganirizaga kafasha mu kubaka urugo uretse gahunda z’uburiri.’’
‘’ Naramwizeraga kuko yambwiraga ko agize amahirwe yo kwibonera umwana ugifite umuco, kuko abo mu mugi bari baramutesheje umutwe.Nyuma yo kunyangiza, yantaye nk’uta umwanda, kuko numvaga nta kibi yankorera nk’uzaba umugore we, twakoreraga aho, yaje kuntera inda nkumva ko ndi nk’umugore w’umugabo, numvaga ari ishema, nyuma namwandikira kuri facebook akanyihorera mubona, nanamuhamagara akayiha abakobwa bakanyihaniza, nsubiye kumureba aho yabaga bambwira ko yamaze kuhimuka. Ndashoberwa nkomeza gukurikirana ubuzima bwanjye, ndananuka mererwa nabi, nyuma ngiye kwipimisha bansaba kumpima na Sida.”
‘’ Basanze naranduye, bambwira ko ngize amahirwe bazafasha umwana akavuka ari muzima, gusa nagize agahinda kikubye, ndarira birenze urugero, kuva ubwo niyo marira mperuka. Nyuma naje kwiyondora, nongera kuba inkumi yemwe abasore benshi bansaba urukundo nkababwira amateka yanjye gusa nagera kuri cya kibazo abantu badapfa kwihanganira nkashaka impamvu ituma twatandukana, gusa nkamuhisha ko mfite virus itera Sida.’’
“ Inama nagira abakobwa bagenzi banjye ni ukwitonda bakareba kure kuko buriya, iyo umuntu muziranye ku mbuga nkoranyambaga gusa mugatangira gupanga ibintu byinshi ni ubupfapfa, cyane ko nta n’ubwo akunze kukwemerera kukugaragaza mu nshuti ze n’abavandimwe be, akenshi aba agamije kukumvira ubusa, no kukwandarika ugahorana agahinda, bajye bibaza niba sebukwe cyangwa nyirabukwe baba izo mbuga nkoranyambaga, mwitonde mukomere ku ibanga.”
Kalimwabo Celestin


text:
Nshobora kunesha nte icyaha mu buzima bwanjye bwa Gikristo?
Ikibazo: Nshobora kunesha nte icyaha mu buzima bwanjye bwa Gikristo?
Igisubizo: Bibiliya yerekana inzira zitandukanye zo kudufasha mu muhati wacu wo kunesha icyaha. Muri ubwo buzima, ntituzigera na rimwe tunesha icyaha burundu (1 Yohana 1:8), ariko iyo ntambara yagombye gukomeza kuba intego yacu. Dufashijwe n'Imana, kandi tuyobowe n'amahame y'Ijambo Ryayo, dushobora buhoro buhoro kunesha icyaha no guhinduka nka Kristo buri munsi.
Inzira ya mbere itangwa na Bibiliya mu ntambara turwana zo kunesha icyaha, ni Umwuka Wera. Imana yaduhaye Umwuka Wera, kugira ngo dushobore kunesha icyaha mu buzima bwa Gikristo. Imana igaragaza itandukaniro hagati y'imirimo y'umubiri n'imbuto z'Umwuka mu Abagalatiya 5:16-25. Muri icyo gice, duhamagarirwa kugendana n'Umwuka. Abizera bose bamaze guhabwa Umwuka Wera, ariko iki gice kitubwira ko dukeneye kugendana n'Umwuka, tukareka Akatuyobora. Ibi bisobanuye ko tugomba guhitamo gukurikira nta gucika intege ibyo Umwuka Wera adutegeka gukora mu buzima bwacu, aho gukurikira irari ry'umubiri.
Itandukaniro Umwuka Wera ashobora gukora, rigaragara mu buzima bwa Petero. Mbere y'uko yuzuzwa Umwuka Wera, Petero yihakanye Yesu inshuro eshatu'kandi ibi byabaye nyuma y'uko yari amaze guhamya ko azakurikira Kristo ndetse no mu rupfu. Ku munsi wa Pantekote, amaze kwuzuzwa Umwuka Wera, yatinyutse kugira icyo abwira Abayuda ku mugaragaro kandi ari mu mbaraga zitangaje.
Tugendana n'Umwuka Wera kuko dukurikiza uko Umwuka atuyobora (nkuko bivugwa mu 1 Abatesalonike 5:19). Nuko rero mugire ubushake bwo kwuzuzwa Umwuka Wera (Abefeso 5:18-21). Mbese umuntu ashobora ate kuzuzwa Umwuka Wera? Mbere ya byose, Imana ni yo yihitiramo nkuko yabikoze mu Isezerano rya Kera. Yihitiragamo abantu ishaka gukoresha maze ikabuzuza Umwuka Wayo (Itangiriro 41:38; Kuva 31:3; Kubara 24:2; 1 Samweli 10:10). Hari ibimenyetso mu Abefeso 5:18-21 no mu Abakolosayi 3:16 byerekana ko Imana ihitamo kwuzuza Umwuka abamaze gucengerwamo n'Ijambo ry'Imana. Ibi rero biratuganisha mu nzira ya kabiri.
Bibiliya, Ijambo ry'Imana, ivuga ko Imana yaduhaye Ijambo Ryayo, kugira ngo tubone ibikoresho bidufasha gukora imirimo myiza (2 Timoteyo 3:16-17). Itwigisha kandi uko tugomba kwitwara mu buzima bwacu n'ibyo tugomba kwizera, irigaragaza iyo twahisemo inzira mbi, idufasha kugaruka mu nzira nziza, kandi ikadufasha no kuguma muri iyo nzira. Mu Abaheburayo 4:12 hatubwira ko Ijambo ry'Imana ari rizima kandi ko rifite imbaraga, rishobora kwijira mu mitima yacu kugira ngo rirandure kandi rineshe ibyaha n'imyitwarire mibi byacu. Umwanditsi wa Zaburi we avuga ko imbaraga zaryo zihindura ubuzima ku buryo bwimbitse cyane (Zaburi 119). Yosuwa yabwiwe ko urufunguzo rwo gushobora kunesha abanzi be, ari ukutirengangiza iyi nzira, ahubwo ko agomba kuryubaha mu mwanya wo kuritekerezaho gusa amanywa n'ijoro. Yarabikoze, n'ubwo ibyo Imana yari yamutegetse, yumvaga bidafite icyo bivuze ku bireba ibikorwa bya gisirikare, nyamara byamubereye inzira y'intsinzi mu ntambara nyinshi yarwanye zo kugera mu Gihugu cy'Amasezerano.
Akenshi Bibiliya ni inzira tudaha agaciro ifite. Tuyikoresha akazi ko kwiyerurutsa kuko tujyana Bibiliya zacu mu Rusengero gusa, cyangwa tugasoma imirongo baduha buri munsi, cyangwa igice cya buri munsi, kandi ikibabaje n'uko tudashobora kwibuka ibyo twasomye, ngo tubitekerezeho, cyangwa ngo dukoreshe ibyo twasomye mu buzima bwacu, ntitujya dushobora kwihana ibyaha iduhishurira cyangwa ngo dushimire Imana Impano ihora iduhishurira. Ku byerekeye gusoma Bibiliya, usanga nabyo nta nyota tubifitiye cyangwa se tumeze nk'abantu baguye ivutu. Dufatamo ducye two gutuma tubaho mu mwuka, kandi ari byo biryo byo mu Ijambo (ikindi ntabwo tumira ibihagije kugira ngo tube Abakristo bafite ubugingo, bagamije gutera imbere), cyangwa se tukihutira kurya inshuro nyinshi, ariko ntidutekereze na rimwe igihe kinini gihagije cyo kubona ibiryo by'umwuka birimo.
Ni byiza ko utangira kwiga Ijambo ry'Imana buri munsi no kurifata mu mutwe, niba utaragira akamenyero ko.kubikora. Abantu bamwe basanga ari byiza gutangira kwandika ibyo twiga buri munsi. Mugire rero akamenyero ko gusohoka mu nyigisho y'Ijambo ry'Imana, mumaze kwandika ikintu mwungutsemo. Wari uzi ko hari n'abandikira Imana amasengesho, bayisaba kubafasha guhindura ibyo yabaganirijeho. Bibiliya ni igikoresho Umwuka akoresha mu buzima (Abefeso 6:17), ni igice cya cy'ingirakamaro kandi cy'ingenzi mu ntwaro Imana iduha zo kurwana intambara z'umwuka (Abefeso 6:12-18).
Inzira ya gatatu y'agaciro kanini cyane, mu ntambara turwana yo kunesha icyaha ni isengesho. Na none, ni inzira inshuro nyinshi Abakristo bakunze kuvugisha umunwa gusa, ndetse n'ibyo bavuze bigashyirwa mu bikorwa nabi. Tujya tugira amateraniro yo gusenga, ibihe byiza byo gusenga, n'ibindi, ariko ntitujya dukoresha isengesho mu buryo bumwe nkuko byagendaga mu Itorero rya mbere (Ibyakozwe n'Intumwa 3:1; 4:31; 6:4; 13:1-3). Pawulo avuga inshuro nyinshi ukuntu yajyaga asengera abo yayoboraga. Imana.yaduhaye amasezerano atangaje yerekeye isengesho (Matayo 7:7-11; Luka 18:1-8; Yohana 6:23-27; 1 Yohana 5:14-15), ni yo mpamvu Pawulo aha agaciro kanini isengesho, ku byerekeye gutegura Intambara y'umwuka (Abefeso 6:18).
Ni uruhe ruhare rw'isengesho mu ntambara yo kunesha icyaha mu buzima bwacu? Twumvise amagambo Kristo yabwiye Petero mu Ishyamba ry'i Getsemani, mbere gato y'uko Petero amwihakana. Mu gihe Yesu yasengaga, Petero we yari yisinziriye. Yesu aramukangura aramubwira ati: 'Mube maso, musenge mutajya mu moshya. Umutima ni wo ukunze, ariko umubiri ufite intege nke' (Matayo 26:41). Natwe, nka Petero, turifuza gukora ibyo gukiranuka, ariko ntitubona imbaraga. Dukeneye gukurikiza inama z'Imana, kugira ngo dukomeze gushaka, gukomanga, gusobanuza'kandi Izaduha imbaraga dukeneye (Matayo 7:7). Isengesho si imbaraga zidasanzwe z'abakonikoni. Isengesho n'ukumenya gusa ubushobozi bucye bwacu n'imbaraga zidacogora z'Imana ndetse no kuyihindukirira kugira ngo izo mbaraga zikoreshwe ibyo Imana ishaka ko dukora, ntabwo rero ari ibyo twebwe twifuza gukora (1 Yohana 5:14-15).
Inzira ya kane mu ntambara turwana zo kunesha icyaha ni Urusengero, no guterana n'abandi bizera. Igihe Yesu yoherezaga abigishwa Be mu ivugabutumwa, yagiye yohereza babiri babiri (Matayo 10:1). Intumwa zivugwa mu Byakozwe n'Intumwa ntabwo muri icyo gihe zigeze zigenda umwe umwe, ahubwo zagendaga mu matsinda y'abantu babiri cyangwa barenze uwo mubare. Yesu adutegeka rero kutibagirwa guterana, ariko tugakoresha icyo gihe dushyigikirana mu rukundo no mu gukora imirimo myiza (Abaheburayo 10:24). Adusaba kandi kwaturirana ibyaha byacu (Yakobo 5:16). Mu nyandiko z'abanyabwenge zo mu Isezerano rya Kera, batubwira ko icyuma gityaza ikindi, kubera izo mpamvu rero n'umuntu atyaza undi (Imigani 27:17). Hari imbaraga mu mibare (Umubwiriza 4:11-12).
Abakristo benshi basanga kugira umuntu bafatanya inshingano, bishobora kuzana inyunyu nyinshi zo kunesha ibyaha byananiranye. Kugira undi muntu ushobora kuvugana nawe, gusengana nawe, kugutera imbaraga, ndetse no kugucyaha, ari iby'igiciro. Ibigeragezo bitugeraho twese (1 Abakorinto 10:13). Kugira umuntu cyangwa itsinda ry'abantu mufatanya inshingano, bishobora rero kuduha umuti wanyuma wo kubona imbaraga n'ubushake dukeneye kugira ngo dushobore kunesha ibyaha, byananiranye cyane kurusha ibindi.
Hari igihe rimwe na rimwe kunesha icyaha biza byihuta vuba vuba. Ubundi, intsinzi ikaza igenda gahoro cyane. Imana yadusezeranije rero ko nidukoresha inzira Zayo, Izatuzanira mu buryo budahagarara impinduka mu buzima bwacu. Tugomba rero kudacika intege dukoresha imbaraga dufite zo kunesha icyaha, kuko tuzi neza ko Imana yacu ari iyo kwizerwa mu masezerano iduha.
English
Nshobora kunesha nte icyaha mu buzima bwanjye bwa Gikristo?


text:
Abahinzi b’ibigori mu mirenge ya Mukarange na Shangasha mu karere ka Gicumbi baravuga ko imbuto yatinze kubageraho.
Aba bahinzi babwiye TV na Radio One ko batewe impungenge n’uko kuri ubu bagiye guhinga bakerewe bitewe n’uko ubuyobozi bwatinze kubagezaho imbuto yo guhinga ndetse n’ifumbire mvaruganda; kuri ubu imirima yabo ikaba yararaye mu gihe abafite ubushobozi bwo kugura iyi mbuto mu bindi bice by’igihugu imyaka yabo yamaze kumera nyamara bo bagitegereje.
Icyifuzo cy’aba bahinzi ni uko bajya bagezwaho imbuto ku gihe kandi na ba rwiyemezamirimo babishinzwe bakirinda kuyitindana mu nzira. Kuko bituma aba bahinzi bagwa mu gihombo n’umusaruro ukagabanuka.
Mugihe bamwe mu bahinzi bashinja ubuyobozi igisa n’uburangare mu kubagezaho imbuto y’ibigori, Umuyobozi w’akarere ka Gicumbi Mudaheranwa Juvenal ntiyemeranya n’ibyo aba bahinzi bavuga;ahubwo ashimangira ko abatarabona imbuto ari abatinze kwishyira mu matsinda ngo bayigure kuri ba Rwiyemezamirimo nk’uko bikorwa.
Gusa aba bahinzi bakomeza basaba ubuyobozi bwaba ubw’akarere cyangwa ubw’iyi mirenge yombi gukorana bya hafi na barwiyemezamirimo bacuruza imbuto ku bahinzi kugira ngo itazajya itinda kubageraho ndetse n’igihe babona izatinda ubuyobozi bukabibamenyesha mbere cyangwa bagahabwa uburenganzira bwo kwihingira imbuto babonye aho kuraza imirima kubera ko imbuto yatinze.


text:
Ku mugoroba wo kuwa gatandatu, inkuba yakubise urusengero rwa ADEPR ruri mu kagari ka Nkomangwa, Umurenge wa Munyiginya mu Karere ka Rwamagana ituma abantu batanu bagira ibibazo by’ihungabana bajyanwa kwa muganga.
Umunyamabanga Nshingwabikorwa w’Umurenge wa Munyiginya Byaruhanga John yabwiye Umuseke ko iyi nkuba yakubise urusengero mu masaha ya saa kumi n’ebyiri ashyira saa Moya.
Ati “Yakubise mu rusengero rwa ADEPR, harimo abantu bari mu materaniro ya nimugoroba. Ntawe yatwaye ubuzima ndetse nta bintu byinshi yangije uretse cash power ebyiri zari hafi y’urusengero.”
Byaruhanga avuga ko ikimara gukubita abantu batanu bahungabanye ndetse bahita bajyanwa kuri “Poste de SANTE” ya Nkomangwa.
Ati “Bane bahise bataha, undi umwe wari wahungabanye cyane yoherejwe ku bitaro bikuru by’Akarere ka Rwamagana ariko kumanwa bambwiye ko nawe yamaze gufata agatege.”
Umuvugizi wa Polisi mu Ntara y’Iburasirazuba, Inspector of Police (IP) Samson Habukuri nawe yatubwiye ko nta muntu wapfuye, habayeho guhungabana “trauma” gusa.
UMUSEKE.RW


text:
Inshamake y’igitabo cy’INDIRIMBO ZA SALOMO
Abayuda bavuga ko Salomo yanditse indirimbo mu busore bwe, akaba yaranditse Imigani mu gihe yari akuze naho Umubwiriza akaba yarayanditse mu busaza bwe. lyi ndirimbo yaba yarayanditse mu kinyejana cya 10 MK.
A. 1:2-2:7: urukundo rw’abageni
B. 2:8-3:5: abageni bashakana babonana
C. 3:6-5; l: Ubukwe
D. 5:2-6:9: urukundo rugeragezwa runesha
E. 6:10-8:4: umukobwa w’i Shunemu, umwamikazi mwiza wicisha bugufi
F. 8:5-14: urukundo rushyikira mu rugo iwabo
Iki gitabo gifite ibisigo 5 muri ibi bice byacyo 8, birata umukwe n’umugeni.
Mu Bayuda ubukwe bwamaraga iminsi 7 bishima, babyina, baririmba. N’abageni na bo baririmbaga umwe arata mugenzi we. Ibisigo biri muri iki gitabo byaba ari cyo byahimbiwe (Itang. 29:22-28 ; Abac. 14:14-17).
Iyi ndirimbo iratwereka ko urukundo nyakuri rutagurirwa kandi ko rutabyutswa mbere y’igihe (8:8-12). Indirimbo irakomeza itubwira ko urukundo rufite amaboko nk’urapfu (8:6-7). Umugeni yitwa umukobwa w’i Shunemu, risobanurwa ngo umukobwa w’amahoro. Iryo jambo kandi ni igitsina gore cya Salomo: umwami w’amahoro.
Muri aya mazina tubonamo igishushanyo cy’urukundo rwa Kristo n’ltorero. Kandi no mu Isezerano rya Kera Imana yiyerekanaga ku muryango wayo nk’umugabo n’umugore (Yes.62:5; Yer.3:l) ; no mu Isezerano rishya Yesu na we ni ko yigereranyije (Mat. 9:15). Abayuda, hanyuma abakristo baje kubona muri iyo ndirimbo urukundo Imana ifite kuri Isirayeli umuryango wayo. Twebwe abakristo dusanga muri iyi ndirimbo urukundo rwa Yesu Kristo ku Itorero ryayo.


text:
Abavuye Iwawa bagasubira mu muhanda bagiye kujya bakurikiranwa mu nkiko
Ikigo cy’igihugu gishinzwe igororamuco ‘National rehabilitation Servise’ kiratangaza ko umwana wavuye muri icyo kigo giherereye Iwawa uzongera gusubira mu muhanda azajya akurikiranwa mu nkiko.
Umuyobozi w’icyo kigo Bosenibamwe Aime avuga ko ikigo ayoboye kigorora abataye umuco hadakoreshejwe ibihano bagasubizwa mu buzima busanzwe, kandi Leta ikabafasha hakurikijwe amahirwe agaragara aho bagiye gutura.
Bosenibamwe avuga ko Leta iba yabahaye amasomo arimo no kwihangira imirimo, kuvurwa ku bari barabaswe n’ibiyobyabwenge no guterwa inkunga y’ibikoresho bibafasha mu myuga baba barize.
Icyakora ngo hari abamara gufata amafaranga bakayirira bagahita basubira mu mijyi guteza umutekano muke babangamira uburenganzira bw’abandi baturage, ari na bo ngo batazongera kwihanganirwa.
Agira ati “Ubwo nta kundi ni ukugufata tukagushyikiriza Ubushinjacyaha ugakorerwa dosiye ugakurikiranwa n’inkiko kuko bizajya bifatwa nk’isubiracyaha.”
Bosenibamwe agaragaza ko Politiki y’igororamuco igamije kugorora,aho kurunda abantu bose muri gereza . Avuga mu ngamba zafashwe harimo no guhana ababyeyi batita k’uburere bw’abana babo bigatuma bajya mu mihanda.
Abayobozi b’uturere batita ku bana basubijwe mu miryango na bo ngo bishobora kuzabagiraho ingaruka mbi, kuko bafite inshingano zo gukemura amakimbirane mu miryango.
Ati “Uturere tuzajya tugaragaramo ko abana bajya mu mihanda cyane, abayobozi bazajya babibazwa kuko ni inshingano zabo kwita ku miryango ifite ibibazo bigakemuka.”
Kuva mu myaka itatu ishize abana hafi 900 bari munsi y’imyaka 18 bakuwe mu mihanda, bajyanwa kugororerwa mu Kigo cya Gitagata no mu bindi bigo byigenga.
Abagera kui 600 basubijwe mu miryango mu gihe abashyikirijwe ikigo ngororamuco cya Iwawa basaga ibihumbi 12.
Ibitekerezo ( 3 )
uri injiji gusa.ubwo bwami bw’Imana butaje kugeza ubwo isi imara imyaka miriyoni na miliyoni ubutegereje ryari?
Urakoze Muvandimwe.Ndagukosoraho gato.Yesu azahabwa gutegeka isi yose,byanditswe muli Ibyahishuwe 11:15.Ntabwo ari Ibyakozwe.
Ntabwo umuti ari ukubajyana mu nkiko.Iwawa ntabwo ihanagura ikintu kiba cyaratumye bamwe bajyanwa Iwawa.Ndetse bamwe bajyanwayo bafite uburwayi bwo mu mutwe kubera gufata ibiyobyabwenge.Ikindi kandi,bamwe bavayo bakabura akazi.Umuti w’ibibazo isi ifite,uzazanwa gusa n’ubwami bw’imana.Nkuko dusoma muli Daniel 2:44,ku munsi w’imperuka imana izakuraho ubutegetsi bwose bwo mu isi,ibusimbuze ubutegetsi bwayo.Noneho ubutegetsi bw’isi yose buhabwe Yesu nkuko ibyakozwe 11:15 havuga.Nibwo isi izahinduka paradizo,ibibazo byose bikavaho.Niyo mpamvu Yesu yadusabye gusenga dusaba imana ngo "ubwami bwawe nibuze" (Let your kingdom come).
Burenda kuza.
uri injiji gusa.ubwo bwami bw’Imana butaje kugeza ubwo isi imara imyaka miriyoni na miliyoni ubutegereje ryari?


text:
Category: URUKUNDO
Dore ibinyoma 5 abagabo bubatse babeshya abakobwa bashaka kuryamana nabo
Aug 22, 2018
Abagabo bafite abagore baba bafite ubwenge n’ubucakura buhambaye. Bagusezeranya isi n’ijuru kugira ngo wemere ko koko mufitanye ejo hazaza. Ubushakashatsi...
Dore inama 17 zagufasha kugira amabere meza nawe ureba ukishimira
Aug 21, 2018
Ni kenshi abakobwa cyangwa abagore usanga hari abinubira imiterere y’amabere yabo ugasanga bashaka kwambara utwenda tw’imbere tubahambiriye cyangwa ubundi buryo...
Dore ibimenyetso 10 bizakwereka umugore utanyurwa n’imibonano mpuzabitsina
Aug 20, 2018
Ni kenshi byagaragaye ko abagore bakora imibonano mpuzabitsina ariko ntibanyurwe, mbese muri make ntibarangize. Iyo umugore atanyuzwe n’imibonano ntabwo wapfa...
Dore inama ugirwa niba ushaka kurangiriza rimwe n’umugabo mu gihe cy’imibonano mpuzabitsina
Aug 19, 2018
Akenshi uzasanga umugore ataryohewe mu gihe cy’imibonano mpuzabitsina amakosa ayagereka ku mugabo, ariko buri gihe ntabwo ari umugabo uba ugomba kuyobora iki gikorwa...
Dore ibimenyetso 5 bizakugaragariza umugore utinya gukora imibonano mpuzabitsina
Aug 17, 2018
Urubuga Healthcentral rugaragaza ibimenyetso bitandukanye, biranga umugore cyangwa umukobwa uterwa ubwoba no gutera akabariro, tukaba twabahitiyemo ibimenyetso 3...
Dore ibintu bine ugomba gukora kugira ngo ushimishe uwo mukorana imibonano mpuzabitsina
Aug 16, 2018
Imibonano mpuzabitsina ni kimwe mu bintu biryoha hano ku isi ariko ikibazo nuko abantu benshi batazi uburyo bayikoramo neza.Hari nabandi bizera ko imibonano mpuzabitsina...
Dore ibimenyetso 10 bizakwereka umukobwa wagukorera ibyo wifuza byose akwifuzaho urukundo
Aug 15, 2018
Gukunda no gukundwa ni ibintu byizana, kandi ntawe bitabaho muri iyisi dutuyeho, yaba ashaje cyangwa ari muto. Gusa ikigora ni ukumenya niba hari umuntu ukwitayeho...
Impamvu 8 zitera abagabo kwifuza gukorana imibonano mpuzabitsina n’abagore babyibushye ikibuno
Aug 14, 2018
Ni byo koko hari byinshi bigenda bivugwa ku bijyanye n’imiterere y’igitsinagore cyane cyane hitawe ku itandukaniro riri hagati y’imiterere y’umubiri w’umukobwa...
Ubushakashatsi: Abatuye isi bahugiye mu gushaka amafaranga n’ubutunzi ntibashaka kubyara
Aug 14, 2018
Imibonano mpuzabitsina: ni cyo gikorwa kimaze imyaka myinshi cyane gikorwa kurusha ibindi, kandi ahantu hose ku isi.Ubushakashatsi bugaragaza ko iki kinyejana...
Dore impamvu 8 zituma umugore aniha iyo arimo gukora imibonano mpuzabitsina
Aug 13, 2018
Ushobora kwibaza impamvu abagore barira cyangwa bataka mu gihe cyo gutera akabariro kikakuyobera. Hari abumva ko byanze bikunze umugore agomba gutaka nk’uburyo...


text:
Byatangarijwe mu kiganiro Minisitiri w’Ubutabera, Johnston Busingye n’abandi banyamategeko bagiranye n’abanyamakuru ku itangizwa ry’icyumweru ngarukamwaka cyahariwe ubufasha mu by’amategeko, kuri uyu wa 18 Mutarama 2018.
Icyo cyumweru kigiye kuba ku nshuro ya cyenda, kizatangira ku wa 22 gisozwe ku wa 26 Mutarama 2018, ibikorwa bigiteganyijwemo bikazakorerwa mu gihugu hose.
Minisitiri Busingye avuga ko nubwo abantu bareshya imbere y’amategeko, hari igihe biba ikibazo iyo umuntu atifashije, ari yo mpamvu y’iki cyumweru cy’ubufasha mu by’amategeko.
Agira ati “Bitewe n’impamvu zitandukanye hari ubwo kureshya imbere y’amategeko bizamo ikibazo. Iyo umuntu afite intege nke, iyo yabuze amafaranga ya Avoka, iyo umuntu ari muri gereza n’umwana, uri muri gereza wabuze uwumva ikibazo cye… Ibyo bibangamira kwa kureshya imbere y’amategeko”.
Arongera ati “Iki cyumweru rero ni icyo kwifatanya n’Abanyarwanda bari mu bibazo runaka, tubabwira ko tubazirikana kandi ko turi kumwe. Wowe uri muri ibyo bibazo tuje gufatanya nawe kugira ngo icyari gutuma ubutabera butinda, tukareba uko cyakwihuta gukemuka”.
Akomeza avuga ko na ba Avoka bigenga ubundi bunganira umuntu ari uko abishyuye, bazaba barimo gufasha Abanyarwanda nta kiguzi.
Umuyobozi w’Ihuriro ry’imiryango itanga ubufasha mu by’amategeko (LAF), Me Kananga Andrews, agaruka kuri bimwe iki gikorwa cyagezeho.
Ati “Kuva twatangira, ibibazo 204.395 byakemuwe mu mahoro, ni ukuvuga ko twafashije Abanyarwanda nibura ibihumbi 200 gukemura ibibazo byabo, abandi bigishwa amategeko”.
Kuva iki gikorwa cyatangira muri 2009, haburanishijwe imanza 1050 z’abana, 22 z’abagore batwite n’abari kumwe n’abana muri gereza, n’imanza 182 z’ibindi byiciro by’abantu bakuru.
Harangijwe kandi imanza 39.678 zaciwe n’Inkiko Gacaca zerekeye imitungo yangijwe muri Jenoside yakorewe Abatutsi mu 1994.
Ku rwego rw’igihugu iki cyumweru kizatangirizwa mu karere ka Rutsiro mu murenge wa Gihango, ku wa 23 Mutarama 2018.
Insanganyamatsiko y’iki cyumweru ikaba igira iti “Menya amategeko akurengera, uharanire uburenganzira bwawe”.


text:
Umukunzi wawe akuri kure ?...ibi nibyo byabafasha gukomeza urukundo rwanyu
Abantu benshi ntibakunda kwemera ko urukundo rwa kure y’amaso ruramba kandi rukagira ingufu. Niba ufite umukunzi mutandukanyijwe n’intera ndende, aya ni amabanga yagufasha kurwongera no kuruha ingufu.
1.Icyizere
Iyi niyo ngingo shingiro y’umubano wa kure y’amaso ndetse n’undi mubano wose hagati y’ibiremwa byo ku isi. Kutamugirira icyizere byangiza umubano burundu. Mugirire icyizere na we ni umuntu ukuze kandi urabizi neza ko agukunda. Ibuka ko n’abakundana badatandukanyijwe n’ibirometero byinshi nk’uko mwe bimeze , iyi ngingo ijya ibananira kumvikanaho. Muhe icyizere cyose ubundi ukore ibyo usabwa mu rwego rwo gukomeza urukundo rwanyu , ubundi witurize.
Nukomeza gukeka no kwishyiramo ibitekerezo byinshi by’uko yaba aguca inyuma, yaragusimbuje abandi,.. bizakwangiriza byinshi mu bwonko bwawe bikwicire n’izindi gahunda z’akazi, amasomo, cyangwa izindi nshingano ufite.
2.Kugirana ikiganiro kenshi
Iyi ni ingingo nayo iri muzibanze ku bantu bakundana batari kumwe. Nubwo mutabasha guhura kenshi ariko hari uburyo bwinshi mwaganairamo. Ikoranabuhanga ryarabyoroheje. Ushobora kwifashisha telefoni, Internet, imbuga nkoranyambaga, ... bityo mugasa nkaho muri kumwe mubicishije mu biganiro. Nutabigenza gutya uzatuma abandi bamufatirana, kukwibagirwa biziremo kandi ubigizemo uruhare.
3.Igihe
Twabonye ko tugomba kumuba hafi uko dushoboye binyuze mu nzira zinyuranye. Hari abantu baba bafite imirimo itabemerera kugira igihe gihagije cyo gukora izindi gahunda zitari iza akazi . Ni byiza kandi akazi si kabi. Ni ubwo bimeze gutya shaka igihe ndetse gihagije uzajya ugenera ikiganiro hagati ye na we. Uko murushaho kuganira igihe kinini azajya ashushanya ifoto y’ibihe byiza mwagiranaga mukibasha kubonana kenshi. Umunsi ukurikiyeho icyo kiganiro mwagiranye kizamufasha kumva ko atari wenyine , bityo abandi ntabone umwanya wo kwita kubandi cyangwa kubashidukira.
4.Shyiramo imbaraga
Ibuka ko mutari kumwe kandi ugomba gukomeza gukundana na we. Shyiramo imbaraga kandi wongere ubushake kuko mutandukanyijwe n’intera ndende . Abandi bakundana bari kumwe bo bafite uburyo nawe icyo ugomba kwishyiramo ni uko uzi icyo ushaka.
5.Kugira intego ifatika
Kugira ngo uru rukundo rukomere ndetse rugumeho , mugomba kuba mufite intego mu rukundo rwanyu mwihaye kugeraho. Ahanini byaba byiza mwemeranyijwe ikintu gikomeye nk’uko igihe cyose yazira muzarushinga. Bituma ahora agufitiye urukundo ndetse rukamugumamo kuko mufite aho mugana. Urukundo rwa kure y’amaso iyo rudafite intego ruba rufite amahirwe menshi nka 90% yo guhita rukonja cyangwa rukarangira burundu.
6.Hora umutera amatsiko
Mu biganiro mugirana jya umutera amatsiko . Uko urushaho kumutera amatsiko azarushaho kumva agukumbuye no kongera kukugirira urukumbuzi.
7.Ibiganiro bifatika
Uko uzajya ujya kumuhamgara cyangwa gukoresha ubundi buryo mu bwo twabonye, jya uba ufite ingingo ifatika . Si byiza ko uhorana ibiganiro bimwe, ingingo zidafatika cyangwa zidashamaje.
Nukurikiza ibi byose ntakabuza bizahindura byinshi mu rukundo rwanyu rwa kure y’amaso. Impamvu ntavuzemo ibyo we agomba gukora ni uko ari wowe ugomba gushaka umunezero no kumererwa neza mu rukundo rwanyu ibye we bizaza byuzuza imbaraga zawe. Uzashyiramo imbaraga we, aterere agati mu ryinyo?Siko mbikeka. Amahirwe masa.


text:
Mu ntambara zitandukanye Imana irwanirira abantu bayo
Ntushobora kuzamuka umusozi uteye intambwe imwe gusa, icyakora ushobora kuwuterera buhoro buhoro, utera intambwe imwe imwe. Ibyo ninako bimeze kubibazo uhanganye nabyo niyo byaba bingana n’umusozi.urubuga www.agakiza.org twabashije gushaka bamwe mu bantu bibiliya ivuga bifuje gupfa nyamara hamwe n’uko bari barigeze kubana n’Imana ntiyabareka ahubwo babona ibisubizo by’ibyo bibazo.
Ntabwo twabavuga bose n’ibibazo bagiye bahura nabyo ariko iyo twitegereje neza,
Tubona ko mu ntambara no mubigereragezo akenshi ariho imbaraga z’Imana zigaragarira. Gusa hari abantu batanu bavugwa muri bibiliya b’indashyikirwa baribahangayitse cyane kugeza ubwo bumvise batagishaka kubaho.
Dore ibyo bavuze n’impamvu zabibateye n’ibisubizo bagiye babona kubyifuzo byabo:
1. Yobu: Nyuma yuko abana bapfuye, amatungo ngo ye agapfa, umugore we akamusaba kwihakana Imana. Ndetse n;inshuti ze: Elifazi, Zofari na Biludadi bakamushinja ibyaha ndetse n’umubiri we wararwaye ibishyute asigaye yishimisha urujyo ababaye ku mutima ndetse n’umubiri. Hano yibajije icyatumye adapfa akiri munda ya nyina avugako iyaba yaraheze umwuka akivuka aribyo byarikuba byiza (Yobu3:11-13). Gusa nyuma Imana yaje gushumbusha Yobu ibyo yabuze byose yongera kumuha abana doreko Bibiliya ivugako mu gihugu cyose nta muntu wari ufite abakobwa bafite uburanga nkubw ‘aba Yobu (Yobu42:12)
2. Eliya: Nyuma yo kwica abahanuzi ba bali , ahunga Yezebeli., agenda urugendo rw’umunsi wose wenyine mu ishyamba yumvise bimurambiye hamwe n’ubwoba yicara munsi y’igiti cy’umurotemu. Abwira Uwiteka ati “ ndarambiwe icyaruta nuko wakuraho ubugingo bwanjye kuko ntaruta ba sogokuruza” (1Abami 19:4). Imana ntiyabikoze ahubwo kuko igira imbabazi yahise imuzanira ibyo kurya no kunywa ikoresheje igikona. Hanyuma yongeye kumwiyereka ari i Horebu(1abami 19:6,13)
3. Mose: Abisirayeli banze manu basaba Mose inyama , bararira Mose abuze icyo kubaha kandi icyo gihe niwe wari ushinzwe kuzabajyeza I kanani .Mose abuze icyo akora nibwo yabwiye Imana ati “ ndakwinze nyica mveho, niba nkugiriyeho umugisha ne kubona ibyago byanjye. (Kubara11:15). Nyuma kuko Mose yari wenyine Imana yamugiriye imbabazi ntiyita kugusaba kubi kwe imuha abafasha mirongo irindwi (Kubara 11:17,23)
4. Yerimiya: Pashuri wahoze ari umutambyi wahoze ari umutware mukuru munzu y’Uwiteka yumvise yeremiya ahanura amukubita urushyi. Yeremiya yaranzwe cyane azira guhanura kuko yavugaga ibikomeye nawe yaje kwiheba bituma avuma umunsi yavutseho yifuzako ibyari kuba byiza inda yamubyaye yari kuvamo. (Yeremiya 20:14-18)
5. Yona: Nyuma yuko Imana ibabariye Nineve umurwa wari wuzuyemo ibyaha byinshi, bamaze kumva umuburo w’Uwiteka bemeye kwisubiraho. Ibyo byababaje Yona cyane kuko ataribyo yashakaga yisabira gupfa muraziko na mbere yari yabanje gukwepa yigira I Tarushishi. Nabwo yongeye kwifuza gupfa ubwo izuba ryamwicaga mu mutwe nyuma yuko inanda irumye rwaruyuzi Uwiteka yari yamereje Yona ngo rumutwikire.(Yona4:3,8)
Ntagishobora guhagarika ibabazo byo muri iy’isi, abasenga n’abadasenga bose bibageraho. Iteka ibibazo biza ntaruhare wabigizemo ariko iyo uhamagaye Imana mu ntege nke za muntu irakumva kabone nubwo itaguha igisubizo wumva ushaka ariko mu mbaraga zayo n’imbabazi Imana itanga igisubizo gikwiye. Iyo wavuganye n’Imana: iyo ugeze mu ntambara si wowe uzirwana, Imana igukiriza bugufi bw’ibikwica kuko ntabwo ijya ikiza umuntu wayo nk’umushimuta.
Ismael @agakiza.org


text:
Bamwe mu baturage bo mu ntara y’Uburasirazuba mu Karere ka Rwamagana bamaze amezi umunani badafite amazi, barasaba leta ko yakora uko ishoboye ikayabaha kuko amazi y’ibishanga bavoma ashobora kubatera indwara.
Ubuyobozi bw’akarere ka Rwamagana buvuga ko iki kibazo bukizi kandi ko burimo gushaka uko cyakemuka ku buryo icyumweru gitaha araba yabonetse, mu gihe leta y’u Rwanda yari ifite intego ko umwaka wa 2017 uzarangira abanyarwanda 100% bafite amazi meza.
Bamwe mu baturage mu Murenge wa Munyiginya mu Karere ka Rwamagana bazamura amajwi batakira ubuyobozi kubasanire amavomo y’amazi dore ko bamaze igihe kigera ku mezi umunani barayahawe ariko ngo yahise yigendera maze bashoka ibishanga.
Aba baturage bavuga ko batiyumvisha uburyo bayahawe bizezwa iterambere ariko bakaba ntayo babona ndetse ko ngo bizezwa kenshi n’ubuyobozi ko agiye kuboneka vuba ariko bikarangira ntayo babonye.
Umuyobozi w’Akarere wungirije ushinzwe imibereho myiza y’abaturage yabwiye Radiotv10 ko iki kibazo batangiye kugishakira umuti ngo gikemuke.
Mu gihe cy’impeshyi mu Rwanda, by’umwihariko mu ntara y’Uburasirazuba hakunze kumvikana ibura ry’amazi.Ni ikibazo abakurikiranira hafi bavuga ko giterwa ahanini n’uko aka gace katagira amashyamba menshi nk’ahandi dore ko ngo hatarengeje 10% by’amashyamba y’u Rwanda. Ibi ngo bikaba intandaro y’izuba ryinshi ndetse n’amapfa akunze kwibasira iyi ntara.
Ni mugihe Intego yo kuva mu 2010 yateganyaga ko 2017 mu Rwanda 100% by’abanyarwanda bagombaga kuba bafite amazi meza, muri metero 200 mu mujyi cyangwa metero 500 mu cyaro, bikagerwaho bivuye kuri 74.% mu 2010 ndetse na 84% mu 2015.
Imibare yo mu mwaka wa 2016 yagaragazaga ko U Rwanda ku mwaka ruba rufite m3 68226 gusa bigaragara ko aya amazi menshi apfushwa ubusa kuko 1% yayo ariyo yakoreshwaga mu ngo naho 2% akaba akoreshwa mu bikorwa byo kuhira imyaka.
Uturere tumwe na tumwe two mu ntara y’Uburasirazuba mu bihe bishize twahuye n’ikibazo cy’amapfa kubera kubura amazi aho bamwe banasuhukiye mu Uganda.iyi ikaba imwe mu mpamvu igaragaza ko gushaka icyatuma abanyarwanda babona amazi meza bikwiye gushyirwamo imbaraga kurushaho n’inzego zibishinzwe.


text:
News Details
Category: News
MU GITARAMO CY’IMIHIGO: INTORE Z’INDASHYIKIRWA MU NKOMEZAMIHIGO ZASABWE KUZESA IMIHIGO ZAHIZE
Mu muhango wo gusoza itorero ry’Abantu bafite Ubumuga ryitabiriwe n’Intore z’Indashyikirwa 604. Mu ijambo rya Madamu MUKABARAMBA Alvera Umunyamabanga wa Leta muri MINALOC, yavuze ko iri torero ryateguwe hagamijwe ko abahagarariye abantu bafite ubumuga barangwa n’umuco w’ubutore ndetse n’umurimo bityo batozwe umuco w’ubutore. Yakomeje atanga ubutumwa bw’Intore izirusha intambwe, aho yavuze ko Perezida wa Repubulika ashima akazi keza abantu bafite ubumuga bakoze n’uburyo bashyira mu ngiro inshingano zabo. Yakomeje avuga ko Perezida wa Repubulika ashima uburyo izi ntore zitwaye mu itorero, abasaba kuzesa imihigo basinye kandi ko perezida wa Repubulika azakomeza gushyigikira Abantu bafite ubumuga. Kuba abafite ubumuga batojejwe bonyine ntabwo ari ukuvangura ahubwo ni uko ari ikiciro cyihariye. Yasabye Intore z’indashyikirwa mu Nkomezimihigo kwegera abo bashinzwe no kurangiza ikibazo cy’abantu bafite ubumuga basabiriza, bazarangwe n’indangaciro zikwiye, barwanya umuco mubi wo gusabiriza, aho yasabye ko nyuma y’iri torero bigomba gucika.izi ntore zigizwe na komite y’Inama y’Igihugu y’Abantu bafite Ubumuga zatowe kuva ku rwego rw’Akagali kugera ku rwego rw’Igihugu. Imiryango y’Abantu bafite ubumuga, abafatanyabikorwa ba NCPD ndetse n’imboni za NCPD zo mu bigo bitandukanye. Izi ntore zigishijwe indangagaciro na kirazira by’umuco Nyarwanda, amateka y’U Rwanda kuko ariwo musingi wa mbere wo kubakiraho byose ntabwo ari amateka gusa izi ntore zigishwe, kuko zeretswe n’ icyerekezo 2020 icyerekezo cya Leta ya 2050 na gahunda y’Imyaka 7, hagamijwe gushishikariza Abantu bafite ubumuga kumenya gahunda za Leta y’u Rwanda no kwiteza imbere nkuko byatangajwe na Madamu UMURAZA Landrada. Mu Ijambo ry’Umunyambanga Nshingwabikorwa w’Inama y’Igihugu y’Abantu bafite Ubumuga, Bwana NDAYISABA Emmanuel, yatangiye ashimira umutoza w’ikirenga wagaruye itorero mu gihugu kandi akaba yaragaruye itorero ridaheza n’Abantu bafite Ubumuga. Yakomeje ashimira buri wese wagize uruhare mu gutegura itorero ndetse n’abatozwa baryitabiriye kuko intore zitwaye neza ndetse hakaba hari icyizere cy’uko ibyo bigishijwe bazabyigisha mu gihugu hose ndetse no ku isi hose hagamijwe kuzamura imibereho myiza y’Abantu bafite Ubumuga. Yakomeje asaba abatoza kuba ku isonga muri ibi bikorwa by’impinduramatwara igihugu kinjiyemo aho yasabye izi ntore ko ibibazo by’abafite ubumuga bizamirwa n’ibisubizo byabo. Mu mihigo y’izi ntore harimo gukorera ubuvugizi Abafite ubumuga bakennye cyane ku buryo bazahabwa inkunga y’ingoboka, nkuko ihabwa abandi batishoboye, gushinga ikipe y’Abantu bafite ubumuga mu buri Karere no gushishikariza Abantu bafite Ubumuga kwitabira siporo, kuzakora ubuvugizi itegeko rirengera Abantu bafite ubumuga rikavugururwa n’ibindi. Iri torero ry’Abantu bafite Ubumuga ribaye ni irya kabiri, irindi rikaba riteganyijwe umwaka utaha.


text:
Wakomotse kuri Gashegu wo mu Kabagari, umugaragu wa Marara aburanira kwa Gahindiro, ahagana mu mwaka wa 1700.
Intaganzwa zari umutwe w’ingabo z’i Bunana zagengwaga na Marara ya Munana wa Gihana cya Cyilima Rujugira. Umutware wazo uheruka ni Bwanakweli bwa Nturo ya Nyirimigabo ya Marara.
Ku ngoma ya Yuhi Gahindiro, Marara yahize na Rugaju rwa Mutimbo, bahigira kuzatera umuhima witwaga Murari. Rugaju yari umutoni w’akadasohoka kuri Gahindiro; agatwara Uruyange n’Abashakamba.
Marara akaba umuvandimwe wa Gahindiro.
Bukeye Gahindiro atanga umugaba, Uruyange, Abashakamba n’Intaganzwa batera kwa Murari.
Bageze mu nzira Marara asezerana na Rugaju ko batera ku mugaragaro bakamenya ingabo zirusha izindi.
Bamaze gutandukana Marara n’Ingabo ze bajya inama, bati “Marara ubundi uri icibiri (umutware ufite ingabo nke), naho Rugaju afite imitwe ibiri ikomeye: Uruyange n’Abashakamba. Aho kugenda tubangikanye ku mugaragaro, dukwiye kutaryama iri joro tugatera Murari.”
Inama barayinoza bagenda mu gicuku cya mbere basakiza kwa Murari, urugo rurashya Murari apfa yishwe na Gashegu ka Mugema, w’umunyiginya w’umuryinyonza; wari umugaragu wa Marara.
Bukeye Rugaju n’ingabo ze babyukiye gutabara bahura n’abavuzi b’amacumu baje kubwira Marara ko Murari yapfuye bakaba bashoreye iminyago.
Rugaju abibonye biramurakaza ndetse biba inkomoko y’urwangano rwe na Marara.
Marara ajyana iminyago ibwami, Rugaju we yanga kujyayo ngo arakariye Marara by’ubutoni, ashaka ko Gahindiro aza kumuhendahenda.
Hashize iminsi Rugaju atagera ibwami, bitera Gahindiro ubwoba, amusanga ku kiraro amubaza igituma atakiza ibwami, undi ati “Sinabona aho nsha Gashegu wahize ngo ubwo amaze kwica Murari namugerekaho Rugaju azaba ashize agahinda”.
Gahindiro agaruka arakaye ahamagaza Marara aramubaza, ati “Niko Marara! Ngo umugaragu wawe Gashegu arashaka kunyicira umugaragu Rugaju?”
Marara, ati “Nzi ko Rugaju yakuroze. Gashegu yabasha ate kwica Rugaju? Niba Rugaju ashaka kumwica nta we umumubuza kuko icyo akubwiye cyose ucyemera.”
Yakomeje agira ati “Nabigenza nte ? Niyipfire!” Gahindiro, ati “Ese yicwa n’iki?” Marara, ati “Yicwa n’uko Rugaju yamuririye.” Gahindiro ati “Ntabwo azapfa atabonye umushinja ngo baburane.”
Bamaze kubivugana Rugaju aba araje.
Gahindiro akimubona aramubwira ati “Nkubayimiheto ndagira ngo dutumire Gashegu umuhe umushinja w’uko ashaka kukwica.”
Gashegu atumirwa ubwo, Rugaju azana umushinja barapfukama baraburana.
Gashegu agira ubwoba annya mu bihu yambaye, Intaganzwa zirabibona, bose bicara iruhande rwe bamuta hagati ngo indi mitwe itabona ko yahaneye, aragumya araburana kugeza igihe atsindiye.
Gahindiro abwira Gashegu ati “Haguruka uramutsinze!” Gashegu aramusubiza, ati “Aho Intanganzwa itsindiye ntihava!” Intaganzwa zose ziboneraho zivugira ziti “Aho intaganzwa yicaye ntihava!”
Ubwo bangaga ko babona ko yagize ubwoba akahannya.
Nuko Rubanda rundi barikubura hasigara Intaganzwa; ziratangira ziseka Gashegu ziti “Waneye mu bihu kavune umuheto!” Iryo jambo ryabaye karande, ugize ubwoba wese bakavuga ngo “Yaneye mu bihu!”
Kuva ubwo rero ayo magambo yombi yaturutse kuri Gashegu ahinduka imigani, umwe bakawucira ku wo babonye akangaranijwe n’ubwoba ari mu makuba bati “Yaneye mu bihu!”
Undi bakawuca bashaka gutera inkunga uwigumanya mu makuba, bati “Aho intaganzwa yicaye ntihava!”


text:
Mukakarangwa wasigaye wenyine mu bana batandatu bavukanaga,yavukiye mu Karere ka Bugesera mu yahoze yitwa komini Kanzenze, ubu ni mu Murenge wa Mwogo.
Jenoside yabaye afite imyaka 19 yiga mu mwaka wa kabiri w’amashuri yisumbuye ku buryo yibuka ibyabaye.
Mu buhamya yatanze tariki ya 7 Mata 2018, mu rusengero rw’Abadiventisiti rwa Kigali Bilingual Church, ubwo bibukaga ku nshuro ya 24 Jenoside yakorewe Abatutsi, uyu mubyeyi yavuze ko ababazwa no kuba mu nsengero haraguye abantu nyamara ariho bibwiragako bakirira.
Aho niho yahereye avuga ku bugome ndengakamere bw’uwari umushumba wa ADEPR muri komini Kanzenze, witwa Pasiteri Uwinkindi n’uburyo yakoresheje amanyanga yose ngo abatutsi bicwe.
Kuri ubu Pasiteri Uwinkindi yamamwe n’ibyaha birimo kuyobora ibitero simusiga byahitanye Abatutsi benshi ndetse no kujya kuri bariyeri zabaga zigamije kurobanura abatutsi bari bwicwe, ahabwa igifungo cya burundu.
Inzira y’inzitane ya Mukakarangwa
Uyu mubyeyi anyomoza abavuga ko Jenoside yakorewe Abatutsi yatewe n’ihanuka ry’indege ya Habyarima kuko mu 1992 iwabo mu Bugesera hakorerwaga igeragezwa rya ryayo bamwe bakicwa abandi bagahunga.
Avuga ko umuryango wabo bagerageje kwirinda kuko habagamo abantu bazi kurasa ariko bigapfa ubusa kugeza ubwo bahungaga, bakarara mu bishanga no ku misozi.
Avuga ko kubera ubwinshi bw’Abatutsi babaga bahungiye ku misozi bakarwanya abashaka kuza kubica, byageze aho ingabo zari i Gako zikajya ziza kubarasa maze abari nk’ibihumbi bine bagasigara ari nka 70.
Ati “ Bamaze kuturasa abantu barashize ari ukubona imirambo ukayicamo uvuga uti ‘ni njyewe ukurikiyeho, habayeho kujya mu nzu y’Imana ubundi iyo umuntu yajyaga mu nzu y’Imana ntiyicwaga ariko ikibabaje barishwe. Bajyaga bavuga ngo n’inyamaswa icitse umuhigo iyo yajyaga mu nzu nta wayisohoraga ariko icyo gihe siko byagenze.”
Avuga ko nubwo atagenda yibuka amatariki neza ariko abantu babonye bikomeye bamwe bakajya mu Kiriziya i Nyamata, i Ntarama ndetse no ku rusengero rwa ADEPR rwa Kayenzi, ahayoborwaga na Pasiteri Uwinkindi.
Ati “ Kuko na mbere nasengeraga muri ADEPR, Uwinkindi nari muzi ko yari umugome, nubwo abantu binjiraga naravuze nti ‘ntabwo ninjira kuko Uwinkindi ndamuzi kuva kera yari umuntu mubi ariko abantu bagendaga baturuka hirya no hino bamwe turanga abandi barinjira.”
Yakomeje agira “Twagiye kumva twumva mu Kiliziya i Ntarama birakomeye barabarashe, abasubiye inyuma ubwo mu Kiliziya i Kayenzi, Uwinkindi ndabyibuka yaravuze ati “Nimwinjire dusenge nyarama yari yamaze kubwira Abahutu, ati ‘niduhumiriza muhite mwiraramo maze uwitwa umututsi muramuzi mumwice.”
Abicanyi bamwe bari batuzi bati “ Ntabwo twakwica abantu twasenganye, nibo batubwiye ngo muturumbuke , bamwe twakize gutyo.”
Uko yamaze gatatu mu ruzi kandi aboshye amaguru n’amaboko
Avuga ko nyuma y’uko ibyo guhungira mu nsengero byanze bashotse ku ruzi bashaka kwambuka ngo bajye i Gahanga ariko bagahurirayo n’abicanyi.
Ati “ Tukihagera mu rukerera baravuze bati ‘mwakoze cyane kuba mwizanye ku ruzi, tugiye kubasubiza aho mwaturutse. Baratangiye abagabo bakabica urupfu rubi, abana b’abakobwa bakabaca amabere, igihimba hariya umutwe hariya bakabanaga mu ruzi.”
Ati “Barantemye ku kuboko, banjomba umuhunda mu nda, barangije bankubise mu mavi ubuhiri burimo imisumira n’ubu bijya bingaruka. Hano mu mavi harimo udusumari barangije bamboha amaboko n’amaguru banjugunya mu ruzi.”
Uyu mubyeyi avuga ko uruzi rwamujyanye, rukaza kumuta ku nkombe aho yatoraguwe n’abantu bari bihishe kuko bari barahishe Abatutsi noneho na bo bagahigwa ngo bicwe.
Ati “ Iyo ntekereje igihe namazemo mboshye numva ari nk’iminsi itatu, amaboko aboheye inyuma, amaguru aboshye n’imihoro bari bantemye n’ibindi byose.”
Avuga ko mu isayo bamukuyemo, intozi zari zatangiye kumurya ariko akaba yari agihumeka.
Avuga ko inkotanyi zifata Bugesera zamujyanye ku i Rebero ariko naho ntahatinde kuko baharasaga, bakamujyana i Ndera, abasirikare bakajya bavumuza kugeza ubwo yongeye kubona na se umubyara kuko ari we wari wararokotse.
Mukakarangwa avuga yashibutse kuko mu buzima busanzwe ibyo yanyuzemo bitari gutuma aba umubyeyi.
Ati “ Ndashima Imana ko yongeye kunyagura, twavukanaga turi abana batandatu ariko nta numwe usigaye ndashima Imana ko nabyaye nyuma y’ubwo buzima.”
Yasabye abantu bose kuba abakirisito bataryarya kuko abitwaga abantu b’Imana bakoze iby’ubunyamaswa.


text:
Igihe cyose uzaba uri kumwe n’umukobwa w’inshuti cyangwa umugore wawe byange bikunde, hari bimwe mu byo mukora mu gihe muri kumwe ushobora kumukoraho, kumukinisha, kumuganiriza kumusoma ndetse n’ibindi byinshi wakwifuza bitewe n’igihe mwamarana.
Nyuma yibyo byose hari bimwe mu bimenyetso umukobwa/umugore ashobora kugenda agaragaza uko umwanya ugenda ushira, bimwe muri byo twavuga:
Gutukura amaso: Akenshi bikunze kugaragara ko abakobwa bagira amaso yererutse (umweru) gusa ibi birahinduka mu gihe yashatse imibonano mpuzabitsina kuko usanga asa n’umutuku ku buryo bugaragara, akareba nk’ubyutse cyangwa ufite ibitots.
Kumira amacandwe buri kanya:Umukobwa wagize ubushake cyane uzasanga akenshi arimo kumira amacandwe buri kanya kandi akayamira ubona atamanuka kuko aba yacitse intege rimwe na rimwe no kuvuga bikaba ingorabahizi, ijwi ntirisohoke neza wagirango yasinze.
Gucika intege bigaragara: Nk’uko ikinyamakuru 7sur7, bwiza.com ikesha iyi nkuru kibitangaza, ngo Iyo umukobwa yashatse imibonano mpuzabitsina aba yacitse intege ku buryo akenshi icyo umukoresha cyose agikora, ni ukuvugango aho umujyanye ni ho ajya kabone n’ubwo yakabaye ari ku byanga ushobora kumva avuga ati oya ariko ukabona ari kubikora.
Kuzana ururenda mu myenda y’imbere(ikariso): ubundi ntibisanzwe ko umukobwa atoha mu ikariso mu gihe atashatse gukora imibonano mpuzabitsina gusa iyo yagize ubushake bwinshi usanga mu gitsina cye ububobere bwiyongereye ku rwego rwo hejuru ku buryo bigera no ku myenda y’imbere bikaba byagera aho bihinguka n’inyuma.
Uwineza Vanessa@Rwandapaparazzi.rw
83,921 total views, 100 views today


text:
Kigali: Harategurwa conference izahuza abana b’abashumba b’amatorero ya gikristo yose
Mu muryango mugari w’Agakiza harategurwa igiterane kidasanzwe kizitabirwa by’umwihariko n’abana bavuka mu ngo z’abakozi b’Imana « Abapasitori ; Abarevera ; Ababishop na ba Apotere » hatitawe ku itorero (idini) iryo ari ryo ryose. Kizaba taliki 29 Ukwakira 2017 kuri SOLACE Ministries Kacyiru kuva isaa munani z’amanywa (14h00).
Itsinda riri gutegura iki giterane abenshi bazi ku izina « Agakiza Family » ni abakunzi b’urubuga rw’ivugabutumwa Agakiza.org bari hirya no hino ku isi, akaba ari nabo bagize umuryango wa Gikristo wo gushaka no gukiza icyazimiye « Seek and Save Humanity Ministries » (SSHM). Bakora ivugabutumwa hifashishijwe urubuga rwa interineti www.agakiza.org n’izindi mbuga nkoranyambaga kimwe n’ibindi bitangazamakuru bitandukanye.
Abagize uyu muryango, bategura bakanatanga inyigisho z’ibyiciro bitandukanye: Abubatse ingo, urubyiruko, abakozi ba Leta, abacuruzi, isanamitima ubumwe n’ubwiyunge, inyigisho z’abashumba n’abayobozi b’abandi bakanakora ibiterane binini haba mu Rwanda no mu mahanga. Ibi byose biba bigamije ko abantu babwirwa ubutumwa bwiza bwuzuye bukiza ibyaha, indwara, ibikomere n’imivumo bugakiza Umwuka, ubugingo n’umubiri. Abatarakira Yesu bakamwakira bakabona ubugingo buhoraho, ndetse n’abakijijwe bakarushaho gukomera mu gukiza.
Agakiza.org twaganiriye na Past. Desire Habyarima umuyobozi wa SSHM, akaba ari nawe ukuriye umuryango utegura ukanakora ibi biterane n’amahugurwa, tumubaza byinshi kuri iki giterane adusobanurira ku mpamvu zacyo, ndetse anadutangariza icyo bizaba bisaba kugira ngo umuntu azinjire.
Past Desire Habyarimana umuyobozi wa SSHM n’Agakiza Family
Yadusubije agira ati: “ Kuri iyi nshuro twateguye amahugurwa y’ abana b’Abapasitori kugira ngo bahugurwe ku bintu byinshi bitandukanye ariko icyo tugamije nukubatoza kubaho ubuzima bw’ubaha Imana nkuko insanganyamatsiko y’igiterane ivuga Itangiriro 18:19”
Past Desire Habyarimana n’umufasha we Ev. Adda Darlene Kiyange n’abana babo bombi Dan na Divin hagati.
Abana b’Abapasitori banyura mu buzima butandukanye bumwe abantu bamenya n’ubwo batamenya guhurira hamwe bizatuma bisanzura bamenyane babe hamwe cyane ko nubwo basengera mu matorero atandukanye ariko umurimo ababyeyi babo bakora numwe n’ivugabutumwa.
Kwinjira bizaba ari ubuntu ubu turi kwandika abifuza kwitabira iri huriro kugira ngo tuzabashe kubakira neza bige bisanzuye. Buri wese ahawe ikaze cyane ko uyu muryango uhurirwamo n’abava mu matorero yose ya gikristo.
Iki giterane kibaye nyuma y’ibindi biterane bitandukanye byagiye bitegurwa n’uyu muryango kandi bigatanga umusaruro utari mukeya kubabyitabiriye ndetse no mu mibereho isanzwe ya buri munsi. Aha twavuga nk’icyiciro cy’abubatse ingo bamaze guterana inshuro zirenze imwe biga ku gukira ibikomere byo mu ngo, icyiciro cy’urubyiruko, Abacuruzi n’abandi.
Iki giterane kizahuza abana bavuka mu miryango y’abashumba b’amatorero kizitabirwa n’abakozi b’Imana batandukanye, nka Ev. Emmanuel Kwizera uzaba ari n’umwigisha w’uwo munsi; Umuryango wa Past. Desire Habyarimana, korari New Melody.
Ev. Emmanuel Kwizera niwe uzabwiriza abana b’abakozi b’Imana
Korari New Melody izabafasha guhimbaza Imana mu ndirimbo


text:
Badindijwe n’iyangirika ry’umuhanda Cyanika-Musanze wangiritse
Abakoresha umuhanda Cyanika-Musanze bibaza igihe uyu muhanda uzakorerwa, kuko ushaje ku buryo udindiza ubuhahirane ukanateza n’impanuka.
Uwo muhanda ni umwe mu mihanda ikoreshwa cyane mu Rwanda, kuko unyurwamo n’ibinyabiziga bitandukanye birimo amakamyo yikoreye ibicuruzwa, aturuka ku cyambu cya Mombasa n’ahandi ajya hirya no hino mu Rwanda, muri Kongo n’i Burundi.
Uwo muhanda wa kaburimbo bigaragara ko ukuze cyane, kuko ibice byinshi biwugize byacitsemo ibinogo kuburyo iyo imvura iguye birekamo amazi.
Ibinyabiziga bitandukanye bihanyura byigengesereye kugira ngo bitangirika cyangwa se bikaba byakora impanuka. Binyura ku ruhande bikatira ibyo binogo, kuburyo ababirimo nabo bagenda badatekanye kubera ko bigenda bibateragura hejuru.
Ibyo binogo ngo ni byo nyirabayaza w’impanuka zitandukanye zikunze kuba mu muhanda Cyanika-Musanze kuko ibinyabiziga birabikatira, bikajya mu mukono utari uwabyo, bikagongana n’ibindi.
Niyibizi Jean Claude, utwara abagenzi ku igare, avuga ko nta kwezi gushize ikamyo igonze umunyonzi kubera gukatira ibinogo agahita ahura na yo.
Agira ati “Hari umuhungu bagonze nawe ahita apfa, muri iyi minsi yashize, kubera gutakira igisimu (ikinogo) gutyo.”
No mu mpera za 2013, muri santere yitwa “Ku Rukiko”, iri mu murenge wa Rugarama, ikamyo ya FUSO ipakiye umunyu, yakatiye ibinogo ihita igonga “Taxi Twegerane” yari iperitse ku ruhande maze zose zigwa munsi y’umuhanda, umuntu umwe ahasiga ubuzima abandi umunani barakomereka.
Uyu muhanda ni muto mu bugari
Abakoresha umuhanda Cyanika-Musanze, ureshya n’ibilometero 25, bavuga ko usibye kuba waracitsemo ibinogo, ari na muto mu bugari. Nta hagenewe kugenda abanyamaguru hahari ndetse nta n’ahagenewe guparika imodoka hahari.
Ibyo bituma imodoka, cyane cyane izitwara abagenzi, ziparika aho zibonye zifata abagenzi. Ibyo ngo bibangamira abashoferi kubera ko ngo iyo Polisi ibabonye ibandikira ibaziza guparika nabi; nkuko umushoferi wa Twegerane witwa Nzabarinda Pierre, abisobanura.
Ati “Twebwe ikintu twasaba ubuyobozi…ni uko wenda nibura bwagerageza bukadushakira ahantu twajya duhagarara, nibura imodoka ikabona aho yihengeka. Kuko biratubangamira iyo dushaka abagenzi, umugenzi nawe aguhagarikira ahatemewe.”
Ikindi ni uko abanyamaguru nabo ugasanga bagendera mu muhanda rwagati, ahagenewe ibinyabiziga, rimwe na rimwe bikabagonga, bakahasiga ubuzima cyangwa bagakomereka.
Abakoresha uwo muhanda basaba ko wakorwa bundi bushya, ukagurwa, bityo bakajya bawunyuramo batekanye. Ibyo ngo byanatuma impanuka za hato na hato zigabanuka.
Niyibizi agira ati “Urabona umuhanda warapfuye, ntabwo bashyiramo ingufu kugira ngo bawukore, twakwifuza ko bawukora ibisimu bikavamo, umuhanda bagasa n’abawagura, tukagira uko tubona uko tujya dukatira imodoka.”
Si ubwa mbere abakoresha umuhanda Musanze-Cyanika basabye ko wakorwa. Ubuyobozi bukababwira ko hari gahunda yo kuwukora ariko bagategereza bagaheba.
Mu ntangiriro za 2014 nibwo abawukoresha batangiraga kugira icyizere ko noneho ugiye gukorwa. Bagize icyizere nyuma yo kubona abantu bari kuwukorera inyigo, bawushyiraho imbago ndetse banagaragaza aho wagiye wangirika.
Icyo gihe Ikigo cy’u Rwanda gishinzwe iterambere ry’ubwikorezi (RTDA) cyatangaje ko iyo nyigo nirangira, uwo muhanda uzahita utangira gukorwa bitarenze uwo mwaka.
Ariko mu mpera za 2014, RTDA yatangaje ko utagikozwe kubera ko ngo umuterankunga ari we Banki Nyafurika itsura Amajyambere (AfDB) wagombaga gutanga amafaranga yo kuwusana yabihagaritse. Bahise ngo bashakisha undi.
Inyigo yo gukora uwo muhanda yo yarakomeje. Yarangiranye n’ukwezi kwa Kamena 2016. Kugeza ubu abawukoresha barakibaza igihe uzakorerwa.
Haracyashakishwa amafaranga yo kuwukora
Guverineri w’Intara y’Amajyaruguru, Bosenibamwe Aimé, mu kiganiro yagiranye n’abanyamakuru mu cyumweru gishize, yavuze ko uwo muhanda uzakorwa hagendewe ku nyigo y’umuhanda muremure witwa Cyanika-Musanze-Vunga-Ngororero, ufite ibilometero 79.
Bivuze uko uwo muhanda uzakorerwa rimwe aho gukora igice cya Cyanika-Musanze gusa. Akomeza avuga ariko Leta y’u Rwanda igishakisha amafaranga yo kuwukora.
Ati “Guverinoma y’u Rwanda irimo irashakisha amafaranga. Ntabwo batanga igihe amafaranga azabonekera kuko baracyavugana. Ariko ni umuhanda ugomba gukorwa byihutirwa. Dushonje duhishiwe twese, umuhanda uzakorwa.”
Akomeza avuga ko ibyo byanemejwe mu nama y’umushyikirano yo mu 2015. Ariko ngo mbere yuko ukorwa wose, hari gahunda yo gusana aho wagiye wangirika. Ibyo ngo bizakorwa bidatinze hifashishijwe sosiyete y’ubwubatsi yitwa NPD-COTRACO.
Umuhanda Cyanika-Musanze unyura mu turere twa Burera na Musanze. Uhuza u Rwanda na Uganda, unyuze ku mupaka wa Cyanika.
Uwo muhanda Cyanika-Musanze-Vunga-Ngororero, nukorwa, uzaba ufite metero indwi z’ubugari, unafite ahagenda abanyamaguru. Biteganyijwe ko uzuzura utwaye abarirwa muri miliyari 60Frw.


text:
Dinah Uwera ni umwe mu bahanzikazi nyarwanda b'abahanga cyane mu myandikire n'imiririmbire. Ni umwe mu bahanzi nyarwanda bakunzwe cyane mu muziki wo kuramya no guhimbaza Imana. Yamenyekanye cyane mu ndirimbo yise 'Nshuti' yakoze mu mwaka wa 2005. Kuri ubu Dinah Uwera ari mu myiteguro y'igitaramo 'Hearts at worship' azamurikiramo album ye ya mbere yise 'Nshuti'.
UMVA HANO 'SAYS THE LORD' YA DINAH UWERA
Mu kiganiro na Inyarwanda.com, Dinah Uwera yadutangarije ko igitaramo cye kizaba tariki 8 Kanama 2018 kikazabera muri Kigali Serena Hotel. Ni igitaramo yise Hearts at worship ari gutegura abifashijwemo na kompanyi yitwa Urugero Media Group ikuriwe na Arnaud Ntamvutsa. Dinah Uwera yizeye ko mu gitaramo cye hazagwa imvura ivuye ku Mana ndetse yizeye ko iyo mvura izahembura benshi. Yavuze kandi ko nawe afite amatsiko y'utundi dushya Imana ihishiye abazitabira igitaramo cye. Yagize ati:
Concert yitwa Hearts at worship, ndimo kuyitegura mbifashijwemo n'Urugero media group. Igitaramo cyanjye kizaba tariki 5 Kanama (8) muri uyu mwaka wa 2018, kizabera Kigali Serena Hotel. Ni igitaramo kigamije kumurika album yanjye ya mbere yitwa Nshuti, indirimbo nshya, amavuta mashya,.. Naho ubundi gahunda ni ukuvugana n'Imana tugasabana nayo mu ndirimbo. Nanjye mfite amatsiko y'agashya Imana iduteguriye uriya munsi kuko ndabizi ko itagusha imvura ngo ubutaka bubure gutoha.
Dinah Uwera amaze imyaka itari micye mu muziki wa Gospel
Dinah Uwera yaherukaga gukora igitaramo tariki 24 Nzeli 2017. Ni igitaramo cyabereye i Remera mu itorero Healing Centre ari naryo abarizwamo. Muri icyo gitaramo yari ari kumwe na Rene Patrick, Dorcas, Patient Bizimana na Arsene Tuyi. Nyuma y'icyo gitaramo, Dinah Uwera yabwiye Inyarwanda.com ko Imana iryoshye cyane ndetse ikaba yumva amasengesho. Icyamushimishije cyane ni uko Umwuka w'Imana yari ari muri icyo gitaramo cye, ukongeraho no kuba cyaritabiriwe cyane kabone n'ubwo kwinjira byari ubuntu.
Dinah Uwera mu gitaramo aherutse gukora
Uwera Dinah ni umuhanzikazi watangiye kuririmba cyera akiga mu mashuri yisumbuye ndetse ni umwe mu bafite abakunzi benshi ku bw'ibihangano bye biherekejwe n'ubuhanga mu miririmbire ye. Uwera Dinah yaje kumara igihe kinini atagaragara mu muziki, gusa kuri ubu yamaze kugaruka ndetse aherutse kwegukana igihembo cy'umuhanzikazi w'umwaka mu irushanwa rya Groove Awards Rwanda 2017 nk'umuhanzikazi wakoze cyane kurusha abandi. Uwera Dinah amaze gukora indirimbo eshanu z'amajwi ari zo;Inshuti, Have mercy, Shimwa, Icyo umbwira, Says the Lord n'indirimbo imwe y'amashusho ari yo Inshuti.
REBA HANO 'NSHUTI' YA DINAH UWERA


text:
Ingaruka zizanywa n’umutima wirarira
Imana ntishakako hagira umuntu n’umwe ubeshya(ubeshya abandi cyangwa we ubwe ngo yibeshye). Abenshi batekerezako kubeshya abandi ari byo bibi kandi bisenya, ariko kwishuka ubwacu byo ni bibi cyane ku buzima bwacu no ku bandi bantu badukikije.
Muri iyi nkuru turarebera hamwe zimwe mu ngaruka zizanwa n’umutima wishuka:
1.Kugendera mu nzira igana urupfu
Iyo umuntu yibeshya ubwe yiyumvisha ko ibyo akora ari byiza ariko mu by’ukuri akaba ari mu nzira igana urupfu. Imigani 14:12 ,16:25 hagira hati:
“Hariho inzira itunganiye umuntu, Ariko iherezo ryayo ni inzira z’urupfu.”(Imigani 14:12)
“Hariho inzira umuntu yibwira ko ari nziza, Ariko iherezo ryayo ni inzira z’urupfu.”(Imigani16:25)
Igihe twiyumvisha ko ntawundi utunganye uretse twe, tuba twishyira munzira yitwa urupfu.
Abana batatojwe ikinyabupfura bazakurana imyumvire mibi , batekerezako ikibi aricyo kibaha ibyishimo bityo bagifate nk’ikintu cy’ingenzi hatitawe uko cyagezweho , mbese hazemo no gukora ibyaha. Nikimwe no kubona umuntu utekereza ko ikintu cyose akoze kiba ari cyiza, kidakwiye gukosorwa .
2.Kutemera amakosa yacu
Abantu bibeshya ubwabo baba bafite ibyago byo kwanga kwicuza ibyaha byabo. ‘Nta cyaha nakoze, kuki nkwiriye kwihana?’
Abenshi batekerezako batunganye bityo bakihamirizako badashobora gukora icyaha bagendeye uko biyumva, ntibabashe kwigenzura ngo bumve ubukana bw’ibibi bakoze, maze bakava mu byizerwa.
“Ariko Umwuka avuga yeruye ati “Mu bihe bizaza bamwe bazagwa bave mu byizerwa, bīte ku myuka iyobya n’inyigisho z’abadayimoni” bayobejwe n’uburyarya bw’abigisha b’abanyabinyoma, bafite inkovu z’ibyaha mu mitima yabo nk’iz’ubushye.”(1Timoteyo 4:1- 2)
Aba bantu banga kwihana kandi hatabayeho kwihana nta mbabazi z’ibyaha ushobora kubona.
3.Gushinja abandi gukora icyaha
Iyindi ngorane ni igihe twanze kwemera ibyaha byacu, tukumva dukeye ahubwo bikarangira dushinja abandi ibyaha.
Ese mwibuka ibyabaye kuri Adamu na Eva aho kwemera icyaha?Adamu aho kwemera icyaha yakoze akabishinja Eva na we akabishinja inzoka? Byari kuba byiza iyo bemera icyaha bakihana.
Birumvikana , icyaha cyinjiye mu isi binyuze kuri Adamu. Urukundo rw’Imana ntirwigeze ruhinduka na nyuma y’uko umuntu acumura, rwagumyeho, kuko yanabambitse igihe bari bamaze gucumura.(Itangiriro 3:21) Kandi urukundo rwayo rwatumye yohereza umwana wayo Yesu Kristo ahabwa igihano twari dukwiriye kugirango atubone kandi nitumwizera dushobore kwakira imbabazi z’ibyaha kandi tube abo mu muryango w’Imana.
Kwibeshya ubwacu, gushinja abandi ibyaha byacu no kwanga kwihana ntibyatuma twakira izo mbabazi. Kandi niba turi abakristo, ubuntu bw’Imana ntibutwemerera gukora icyaha no kwiyumvisha ko twababariwe hatabayeho kwihana.
“Ariko kandi ndabandikira itegeko rishya, ari ryo ry’ukuri kuri we no kuri mwe, kuko umwijima ushize, umucyo w’ukuri ukaba umaze kurasa. Uvuga ko ari mu mucyo akanga mwene Se, aracyari mu mwijima na bugingo n’ubu. Ukunda mwene Se aguma mu mucyo, nta kigusha kiri muri we.”(1Yohana1:8-10)
Imana idushoboze kugira umutima uciye bugufi!
Sophie @Agakiza.org


text:
1. Umugore witwa Nyiramana utuye i Nyamirambo yari atwaye imodoka yo mu bwoko bwa Benz, ni uko yumva ibintu birimo kwihondahonda mu modoka, ahita ayijyana ku mukanishi witwa Joriji hariya mu Gatsata, Joriji arangije amuca amafaranga y’u Rwanda 50.000 kugirango ayimukorere.
Ni uko nyuma y’iminota 10 gusa Joriji ati imodoka ndayirangije ahubwo nyishyura, umugore arasuzuma yumva koko imodoka yakize aramwishyura. Akimara kumwishyura yatsa imodoka, agiye guhaguruka umugabo we ahita amuhamagara undi amubwira ko avuye mu igaraji gukoresha, umugabo we ati baguhe fagitire iriho n’icyo yari yapfuye bayikozeho.
Ni uko Nyiramana asubira kuri Joriji ngo amuhe fagitire anandikeho ibyo yakoze ku modoka, Joriji arangije amukorera fagitire yandikaho 25.000 yo gufungura ibutu, n’andi 25.000 yo gukuramo icupa rya fanta ryagendaga ryihondahondamo, yose hamwe akaba 50.000.
2. Joriji n’umugore we bari bagurishije ikawa, ni uko abajura barabatera ninjoro bati "nimuduhe ayo mufite yose cyangwa tubatere amaraso arimo SIDA". Joriji ati "nimumpe iminota ibiri njye hanze mbitekerezeho".
Ni uko yikoza hanze, agarutse arababwira ati "nimuntere ayo maraso nta mafaranga mwabona." Barayamutera barigendera. Umugore asigara arira amubaza impamvu atabahaye amafaranga akemera ko bamutera amaraso arimo SIDA, Joriji ati "humura nari nambaye agakingirizo SIDA ntiyamfata muganga yanyibwiriye ko ukambaye ntaho yamenera"
3. Joriji yari ari kwikinira agapira abona papa we aciye ku kibuga yakiniragaho ari mu modoka, aramukurikira abona yinjiye mu gipangu cyo kwa Tantine Jane! Arabarunguruka abona barasomanye, abona binjiye mu cyumba, abona bakuyemo imyenda,... Joriji ahita yiruka ajya kubibwira nyina!
Mama: Joriji ko wiruka cyane habaye iki?
Joriji: mama mbonye papa yinjira kwa Tantine Jane mbona barasomanye, binjira mu cyumba....
Mama: Eeh Joriji, ba uretse nguhe amata ubundi utuze neza mukanya papa naza tugiye ku meza uhite uterura ubivuge nawe ahari ndebe uko yifata n’icyo ambwira!
BARI KU MEZA:
Mama: Joriji ngaho mbwira neza bya bindi!
Joriji: nyi... Nyine nabonye Papa yinjira kwa Tantine Jane, barahoberana, barasomana, binjira mu cyumba, bakuramo imyenda, barakomeza... Maze banakora nka bya bindi wakundaga gukorana na Tonto Kalisa cya gihe Papa yari akiri mu gisirikare!
4. Joriji yajyaga ajya mu kabari kamwe kari Nyabugogo, agasaba fanta yarangiza yajya kwishyura, agafata ibiceri 400 akabijugunya hasi umusore ukora mu kabari akabyitoragurira ariko bikamubabaza. Bwacya Joriji akongera akajya muri ka kabari, akanywa fanta bamwishyuza agafata ibiceri 400 agomba kwishyura akabijugunya mu bice bitandukanye by’akabari, ukoramo akajya kubyitoragurira ariko ababaye.
Ni uko rimwe Joriji ajya muri ka kabari, umusore wakoragamo aramubwira ati ndambiwe ukuntu unyishyura ukajugunya ibiceri ahantu kure, uyu munsi mbere yo kuguha fanta urabanza unyishyure mbere. Ni uko Joriji akora mu mufuka akuramo inoti ya 500 aramuhereza, undi amuha fanta aranywa.
Umusore wakoraga mu kabari abonye Joriji amaze fanta ye kandi azi ko agomba kumugarurira 100, nawe ashaka kumwishyura ibyo yajyaga amukorera, afata ibiceri 10 by’amafaranga 10, nawe abinyanyagiza mu kabari abwira Joriji ati ngayo amafaranga yawe nakugaruriye.
Ubwo Joriji arasekaaaa, arongera arasekaaa, ukora mu kabari yibaza ibyo aseka kandi yari azi ko ahita arakara, mu gihe akibyibaza abona Joriji akoze mu mufuka azamura ibindi biceri bitatu by’ijana, ati ongera kuri yayandi unyihere indi fanta ndumva ntashize inyota, uwakoraga mu kabari arumirwa, asubira kwitoragurira bya biceri yajugunye.


text:
Urugero twatanga ni Ubucurabwenge, ari bwo Amasekuruza y'Abami. Kera habaga abanyabwenge bagenewe kumenya ibisekuruza by'Abami n'Abagabekazi, bakabiroondora neza, bigafatwa mu mutwe - bavuga kubitora - uko umwami yimye bakavuga Amasekuruza ye n'ay'Umugabekazi.
Amasekuruza y'Abami na yo Kagame yarayanditse, aza kuyashyira mu gitabo cyitwa Inganji Kalinga (Kabgayi, icapa rya 1959, pp. 98-101). Icyo gitabo ariko abagisigaranye ni bake, sinzi ko hazaboneka uburyo bwo kwongera kugicapa, kugira ngo abantu bongere basome ibintu byiza kandi by'ingira-kamaro uwo muhanga wacu yanditsemo.
Umurage w'Abakurambere-Ubucurabwenge
Urugero twatanga ni Ubucurabwenge, ari bwo Amasekuruza y'Abami. Kera habaga abanyabwenge bagenewe kumenya ibisekuruza by'Abami n'Abagabekazi, bakabiroondora neza, bigafatwa mu mutwe - bavuga kubitora - uko umwami yimye bakavuga Amasekuruza ye n'ay'Umugabekazi.